text:
Oranjestad-E crisis constitucional cu pais Aruba ta aden, ta algo cu pa prome biaha ta pasa. Una bes Parlamento aproba un ley, Gobernador tin di firma e ley pa asina ratifica locual Parlamento a dicidi.
Nunca antes Gobernador a nenga di firma un ley cu Parlamento aproba, te siman pasa.
Siman pasa a pasa e acto insolito den cual Parlamento na forma no transparente y dictoatorial a bulldoze un presupuesto cu tabata irealistico. Un presupuesto cu ya caba instancianan halto constitucional a rechasa. Pero gobierno a persisti, y a dicidi di manda e producto di ley irealistico asina pa Parlamento.
Akinan e presidente di parlamento a comete un eror garafal tras di otro.
EROR # 1 HABRI PORTA DI PARLAMENTO 11 OR DI ANOCHI PA RICIBI E PRESUPUESTO
Presidente di Parlamento no solamente a falta respet na su mes, manera cos cu ta den un bar e ta traha, sino a falta respet na henter e organo constitucional mas halto di nos pais, door di habri porta di Parlamento pa e minister di finansas drenta pa bin entrega su presupuesto cu ya tabata 9 luna laat mas. Kiko lo tabata 9 ora mas laat, pa asina entreg’e na forma desente durante ora di trabou? Presidente di Parlamento a abusa di confiansa di trahandornan di Parlamento, poniendo nan bin traha den marduga, pa habri porta di Parlamento na un orario cu – si e presidente di parlamento tabata respeta su mes – lo hamas e lo a habri porta e oranan ey.
EROR # 2 ACEPTA UN PRESUPUESTO CU NO TA CLA
E presupuesto aki a wordo rechasa no door di un instancia, sino door di dos diferente instancia: Raad van Advies y Gobernador, pasobra e no ta cla. Ainda tabata tin cantidad di ‘setlposten’ mustrando cu gobierno no a caba cu su huiswerk. Presidente di Parlamento mester a mand’e bek, y bisa gobierno bai caba cu bo huiswerk prome y djey bin entrege. Esey lo a mustra respet pa e organo mas halto di nos pais.
EROR # 3 IMPONE DICTADURA Y SILENCIA OPOSICION
Talves e eror mas grandi tabata na momento cu e presidente di parlamento a impone dictadura den parlamento y a nenga pa duna oposicion tempo pa nan prepara nan mes, a nenga nan tempo pa cuestiona gobierno, y nenga nan oportunidad pa expresa e vos. Pasobra den cualquier democracia, e vos di minoria mester wordo scucha. Esey hustamente ta e diferencia entre un dictadura, y un democracia. Miembronan di oposicion, cu ley y reglamento den man, a pidi pa mas tempo, pa mas oportunidad, pero sin considera nan ponencianan, esakinan a wordo bari di mesa pa e presidente cu di forma dictatorial y hopi biaha na forma infantil kier a apresura e tratamento di e presupuesto.
EROR # 4 PERMITI VOTACION RIBA UN LEY INCOMPLETO
Finalmente e presidente di parlamento a permiti e ley bai na votacion, siendo cu e ley ta incompleto. Tabata tin ‘stelpost’ aden ainda y tabata tin deficitnan cu no a wordo atendi cun’e, hasiendo e ley uno incompleto. Mas aleu, door di nenga di pidi un di dos conseho di Raad van Advies manera Raad van Advies y oposicion a propone, e presidente di parlamento a demostra cu incapacidad pa ocupa e funcion importante di presidente di parlamento.
Esakinan ta apenas algun motibo, dicon e presidente di parlamento actual sra Marisol Lopez-Tromp mester tene honor na su mes y retira. E motibonan aki, combania cu e problemanan personal cu sra Marisol Lopez-Tromp tin cu oposicion, especialmente e dos damanan den oposocion, ta hasi cu e no ta apto pa ocupa e funcion di presidente di parlamento. Sr. Mike Eman ta hasi bon di kita sra Marisol Lopez-Tromp di e posicion ey pa e stop di causa berguensa pa partido AVP.


c: text/html

text:
Aruba Bank ta treat Orthopedagogisch Centrum Aruba (OC) y Kinderhuis Imeldahof
Oranjestad – 30 di november 2020 - Aruba Bank a contribui na e iniciativa di “Great Day” di McDonald's Aruba. E meta di e “Great Day” ta pa haci un donacion na Centro Man Na Obra, door di cumpra un “Big Mac”, entre 21 november 2020 te cu 30 di november 2020. En conexión cu dia di bisa danki, Aruba Bank a dicidi di haci entrega di e “Big Macnan” na hobennan na Orthopedagogisch Centrum Aruba (OC) y muchanan di Kinderhuis Imeldahof.
Tur a disfruta di un dushi treat ariba diaranson atardi.

robotstxt: allowed

filter: keep


text:
News
Asamblea General 2019
Federacion miembro a aproba Plan di maneho y presupuesto 2020 di Comite Olimpico Arubano
Durante Asamblea General
Federacion miembro a aproba Plan di maneho y presupuesto 2020 di Comite Olimpico Arubano
Recientemente Comite Olimpico Arubano a tene nan di dos Asamblea General di e aña aki den e ballroom di Holiday Inn Hotel. Mester bisa cu e atendencia tabata uno grandi unda 21 di e 24 federacionnan deportivo a haci acto di presencia na e anochi aki. Cada aña den e lunanan di juni y december, e federacionnan deportivo miembro di Comite Olimpico Arubano ta bini hunto y reuni pa loke ta e Asamblea General di dicho organisacion.
Na e Asamblea aki un bes mas esnan presente a mustra nan satisfaccion di e direccion cu COA ta bin ta hibando e maneho di deporte di nan como miembro. Despues di varios pregunta, sugerencia y votacion di e miembronan presente den e sala, a aproba e presupuesto 2020 y e plan di e maneho cu Comite Olimpico Arubano lo bai hiba durante aña deportivo 2020, unda lo inicia cu e ciclo nobo pa e proximo cuatro añanan cu ta bini. E 21 federacionnan presente a ricibi a plan di maneho 2020 cu hopi positivismo mirando cu den e 6 lunanan desde juni, nan ta haya cada bez un update di e forma con COA a traha segun e plan stategico presenta. Esaki ta conta tambe pa e presupuesto mara na e maneho. E cede nobo Comite Olimpico Arubano lo bira un realidad ya cu esaki a wordo unanimanente aproba pa e federacionnan miembro. Aki un soño di añanan lo wordo cumpli. Tambe varios otro plan a wordo realisa den 2019 manera e plan di Recurso Humano, plan di Mercadeo unda a haya algun partnernan nobo.
Pa loke ta e parti deportivo a elabora riba e exito di e Weganan Panamericano di LIMA, Peru unda cu nos atletanan sin duda a logra obtene un bon resultado, uno satisfacorio cu a termina cu e conkista di Aruba su prome medaya Panamericano obteni pa e atleta di RS-X, Mack van den Eerenbeemt. Na vispera di e Weganan Olimpico di Tokyo 2020 dentro di 7 luna, mester bisa cu den comparacion cu Rio 2016 esaki ta un tiki menos ya cu e temporada di Rio a clasifica cu 7 atleta mientras cu pa Tokyo no a clasifica ningun atleta ainda pero si cu varios potencial cu lo por yega na nan posibel clasificacion, algo no facil. Pa e motibo aki tambe COA inicia algun siman atras cu e proyecto Talent Identification Program unda lo traha riba un desaroyo riba termino mas largo di nos talentonan cu lo por aspira pa yega na e Weganan Olimpico di 2024 y 2028.
Ta bon pa bisa aserca cu tur presente a observa un minuut di silencio, na momento cu e noticia a drenta cu e dirigente deportivo, den pasado dirigente di Comite Olimpico Arubano, Sr. Francisco “Chipen” Chirino awe den felis memoria a fayece. Tambe e federacion di futbol, Arubaanse Voetbal Bond – AVB a haci entrega di nan plan strategico y Grow Football na Comite Olimpico Arubano.
COA hunto cu su direccion di Deporte y Departamento Medico y di Ciencia di Deporte den bon cooperacion cu nan 25 federacionnan miembro lo sigui traha duro y cu dedicacion, pa asina nos deporte dal un stap mas den e miho direccion desea.


text:
Bao guia di Fiscal di Husticia, Landsrecherche a haci investigacion penal di casonan di posible soborno administrative pasivo y falsificacion pa cu e examen Hulandes pa e asina yama “naturalisatietoets” pa aña 2012.
Stranheronan cu ta desea di haya nacionalidad Hulandes, mester haal e naturalisatietoets aki.
E tets ta wordo haci y examina pa e Examenbureau di Departamento di Enseñanza di Aruba, cu ta cay bao Ministerio di Enseñanza di Aruba.
E ta consisti di varios parti, bao di cual un testnan obligatorio di Hulandes.
E investigacion di Landsrecherche a mustra cu un ambtenaar cu (anteriormente) tabata traha na Examenbureau, señor M.L.C., a pidi y a ricibi regalonan (monetario) di participantenan na e test di idioma, en cambio pa e falsifica nan resultadonan di examen.
E investigacion a mustra alavez cu M.L.C. tabatin probecho ilegal for di e hechonan castigable aki.
Señor M.L.C. a wordo kita di trabao.
Tambe a resulta cu departamento di Enseñanza di Aruba a tuma medidanan pa evita e tipo di fraude aki den futuro mas tanto posible. For di e investigacion no a resulta, cu e fraude cu a keda constata, lo a hiba na stranheronan cu a haya nacionalidad Hulandes inhustamente.


text:
WILLEMSTAD – Dia 11 di yüni 2021 Konseho Sosial Ekonómiko (SER), a hasi uso di e posibilidat ku artíkulo 2, insiso 3, di e ordenansa ku ta regla e institushon, komposishon i funshonamentu di SER (P.B. 2010, no. 87 anekso p, manera adaptá den P.B. 2017, no. 70) ta brinda i a bai di akuerdo pa publiká un estudio titulá: “Kontribushon di migrantenan na desaroyo sosioekonómiko di Kòrsou”. E estudio aki t’e di dos di e serie “Migrashon i Desaroyo Sosioekonómiko di Kòrsou” i ta basá riba un investigashon ku SER a hasi tokante e aporte di imigrantenan legal na desaroyo sosio-ekonómiko di nos isla.
E promé estudio titulá “Futuro di AOV” a ser publiká na maart 2020. Den e estudio aki SER a hasi un análisis profundo tokante di e sostenebilidat finansiero di e fondo di Penshun di behes (AOV). Den e kuadro aki SER a hasi uso di diferente senario di migrashon pa futuro. Un konklushon importante ku a sali for di e diferente proyekshonnan ta ku imigrashon legal por ta bentahoso pa sostenebilidat i durabilidat finansiero di e fondo di penshun di behes AOV. Un otro konklushon ta ku mester tuma medidanan ku urgensia pa hasi e fondo di penshun di behes sostenibel pa futuro i ku no por sigui posponé esakinan.
E estudio aktual ta basá riba un aserkamentu históriko unda a investigá e forma kon olanan migratorio a yuda desaroyo sosio-ekonómiko di Kòrsou durante e último dékadanan. Ku esaki SER ta spera di por pone un base sólido pa formulashon di un maneho integral pa ku e tema di migrashon i su balor pa ku desaroyo sosioekonómiko. Den e di tres i último estudio, ku lo sali mas lat e aña aki, lo enfoká en detaye riba kon e tema di imigrashon ta relatá su mes na e ‘desahuste’ (‘mismatch’) ku tin entre loke nos sistema di enseñansa ta produsí na abilidat i kompetensia i loke nos merkado laboral ta eksigí. Pa basta tempu kaba ta konstatá ku e abilidatnan i konosementu ku muchanan ta sali kuné for di skol no ta kumpli ku eksigensia- i rekisitonan di nos merkado laboral.
Ya pa basta tempu kaba e problemanan sosio-ekonómiko relatá na migrashon tin debido atenshon di SER. Na mei 2019 e konsehonan sosial ekonómiko, e SER-nan pues, di Aruba, Kòrsou i Sint Maarten a uni forsa i konhuntamente a organisá un simposio titulá “Migration and Socioeconomic Development, Policy Challenges and Options” kual a tuma lugá na Willemstad, Kòrsou. Den e simposio aki a pone atenshon na diferente aspektonan relatá na migrashon ku énfasis partikular na migrashon laboral. E simposio a kondusí na vishonnan, konosementu i relashonnan balioso, ku tin un balor agregá den formulashon di maneho riba tereno di migrashon laboral. Ta di sumo importansia pa aserká e tema aki en konekshon ku maneho riba tereno di merkado laboral, maneho di enseñansa i polítika demográfiko. Den e konteksto aki integralidat, konsistensia i efektividat ta puntonan di salida esensial. Datos y pruebas.
Ku e di dos estudio ku a ser publiká e siman aki, SER ke sigui duna un aporte sientífiko, basá riba dato- i pruebanan, n’e diskushon tokante opshonnan di maneho pa ku migrashon i su impakto riba desaroyo sosio-ekonómiko di Kòrsou. E estudio aki ta basá pa un gran parti riba data optené for di e último senso ku Ofisina Sentral di Statistik di Kòrsou (CBS) a hasi na aña 2011, komplementá ku datonan for di e periodo di 2014-2018.
Publikashon di e estudio aki tabata planiá pa tuma lugá djis despues di publikashon di e promé estudio riba AOV na mart 2020. Sinembargo, debí na e krísis okashoná pa Covid-19, SER a haña su mes konfrontá na 2020 ku bastante petishon pa konseho di karakter di urgensia, tantu for di parti di gobièrnu komo for di frakshonnan den parlamento. Pa e motibu aki e publikashon di e estudio aktual i di e otro estudionan a ser prolongá.
Por haña e estudio “Kontribushon di migrantenan na desaroyo sosioekonómiko di Kòrsou” riba wèpsait di SER: www.ser.cw


text:
WILLEMSTAD- Banko Sentral di Kòrsou i Sint Maarten a firma un Memorandum of Understanding ku Bitt Inc. pa hasi un investigashon di viabilidat di florin digital. Lo por a konektá e moneda aki na e futuro florin karibense.
Segun Peter Kroll, inventor di paper wallet (pòtmòni di papel) mester wak e opshon aki: “Espesialmente e eskala chikí di e islanan karibense ta pone ku un moneda digital ta un bentaha.”
Segun Kroll ta nesesario pa Banko Sentral investigá e posibilidat di moneda kripto. Espesialmente pa motibu di e eskala chikí na e islanan karibense. “E islanan ta masha dependiente di e sistema di banko koresponsal ( un akuerdo kaminda un banko ta duna un otro banko servisio di pago i otro servisio tur kaminda na mundu). Ademas e ekonomia ta mas chikí loke ta pone ku e riesgo di inflashon i e riesgo ku produktonan eksportá ta bira impagabel, ta oumentá.
P’esei Kroll ta pensa ku ta e responsabilidat di Banko Sentral pa investigá esaki. “Ademas konkurensha ta salú pa banko, e ta fòrsa e bankonan komersial di kambia nan manera di pensa.
E ta duda si Kòrsou por funshoná riba moneda crypto: “Esei ta e pregunta “di kada pais. Ainda tin hopi deskonfiansa, pero un sistema parsialmente riba crypto si mi ta mira sosodé. Ami mes kada dos dia kasi mi ta paga ku bitcoin: espesialmente online bo por paga mas i mas ku bitcoin.”
Cedric Pieters di Banko Sentral ta splika ku un bitcoin no ta meskos ku loke aktualmente banko ta wak ku Bitt Inc. “Bitcoin ta un moneda virtual di un partido privá ku no tin sosten di niun instansha. Loke nos ta wak aktualmente ta un moneda digital pa Banko Sentral: ta e paisnan ta responsabel pa e balor di e moneda.”
Esaki ta enserá ku ainda ta determiná e balor segun e kambio di sèn imprimí, esta florin karibense ‘normal’. Sí t’asina ku ku por kumpra i bende e moneda digital via e sistema di blockchain’


text:
PHILIPSBURG – E promé intenshon pa sigui ku e koalishon ku tabatei kaba despues di e elekshonnan di djaluna a kibra riba e eksigensianan di Frans Richardson, lider di partido United Sint Maarten (USp)
Lider di National Alliance (NA) William Marlin e ora ei a firma un palabrashon ku Theo Heyliger su partido United People’s (UP). E koalishon aki tin dies asiento den e parlamento nobo.
Pòrtfolionan
NA ta trese e promé minister (William Marlin) i e ministernan di Finansa (Richard Gibson), Enseñansa (Silveria Jacons) i Bibienda Públiko (Rodolphe Samuel.
UP ta trese e ministernan di Turismo i Asuntunan Ekonómiko (probablemente May-Ling Chun), Hustisia (probablemente Roland Duncan) i Salubridat Públiko (Dr. Lloyd Richardson òf Cornelius de Weever i minister plenipotensiario (Josianne Artsen) i e presidente di parlamento (probablemente Jules James)
Asko
E koalishon ta konstruí riba asko kontra USp, kaminda ‘traidonan’ Silvio Matser i Maurice Lake a bai hospedá. E èks minister di Salubridat Públiko Maria Bunkamper-Molanus, ku dos aña pasá ainda tabata riba lista di UP, awor tambe ta serka USp. Matser i Buncamper-Molanus tin sentensia hudisial penal riba nan nòmber, pero tòg Matser ta bini bèk komo number tres di USp den parlamento.
Kiebro chikí
Ya kaba por mira un kiebro chikí den e koalishon; E parlamentario di NA Christophe Emmanuel ta malkontentu pasobra no e, sino Samuel a bira minister di Bibienda Públiko. E no ke koperá ku UP, pero e no a anunsiá ainda ku e lo deklará su mes independiente. Sin Emmanuel e koalishon di NA-UP ta mantené un mayoria di 9-6 den e parlamento nobo.
Outor Hilbert Haar


text:
Na 2008 tabata Tico y awe ta Paul
Awe 12 di October, dia de la rasa, Parrido Avp lo ricibi otro sentencia di huez pa corupcion.
Parse cu e Partido no kier siña nunca mas, pa kita man di patrimonio di pueblo.
Na 2008 tabata Tico y na 2021 ta Paul y ainda falta Benny, De Meza, Arends y Eman.
Tur a susha nan man na corupcion y e pruebanan tey.
Awe dia 12 October no por descarta cu Paul Croes lo wordo transporta directamente pa KiA.
Ey e lo mester sinta su castigo di cosnan cometi cu no tabata corecto.
Esaki ta pone mancha preto riba cabes di Mike Eman, confirmando cu gobiernonan di Avp ta corupto unda nan ta horta pueblo den dia cla.


text:
Procedura pa Vakantie di Scol
E vakantierooster pa scol ta wordo formula cu e mucha den mente. Entre e liñanan di guia pa formula e rooster tin stipula cu e mucha tin derecho riba 60 dia di vakantie pa aña.
DEA durante dianan di Fiesta
En conexion cu e temporada di dianan di fiesta y vakantie di scol, Departamento di Enseñansa Aruba (DEA) ta informa cu tur su oficinanan lo ta cera pa publico di dialuna 24 di december 2018 te cu diaranson dia 2 di Januari 2019.
Dr. Joyce Pereira a presenta parti di su desertacion na DEA
Recientemente a tuma luga un encuentro ameno na Departamento di Enseñansa Aruba, caminda Dr. Joyce Pereira a presenta parti di su desertacion pa algun seccion di dicho departamento.
Test pa sportopleiding CIOS
Aruba Sport Unie ta informa cu e test fisico pa CIOS “Centraal Instituut voor de Opleiding tot Sportleiders” ta bay tuma luga na luna di februari proximo.
Recordatorio encuanto e carta di referencia pa Appel di Oro
Departamento di Enseñansa ta sumamente agradecido na tur hende cu a manda un nominacion pa Appel di Oro| Un Premio Nacional di Excelencia den Enseñansa.
Aruba Hour of Code 2018
Tur aña miyones di mucha rond mundo ta participa na “Hour of Code”. Na Aruba a organisa e prome Hour of Code na aña 2015 y e aña aki un cantidad di organisacion y boluntario ta trahando hunto pa introduci “computer science” na mas mucha posibel.Scroll To Top


text:
Mester bin un revision total di AZV, ta opinion di Presidente di STA, Diego De Cuba. De Cuba ta pendiente e discusionnan riba reduccion di gasto di AZV y tambe e introduccion di e lista positivo y e contribucion propio.
Motibo ta cu e dos ultimo factornan aki lo por yuda reduci e gastonan di AZV manera cu ta e condicion cu Hulanda a pone pa duna Aruba sosten di likides, esta cu mester baha e gastonan di AZV cu 60 miyon.
“Mester bin un revision total. E por ta un Algemene Ziekteverzekering , pero si bay pone tur cos den balans, e cantidad di placa cu ta bay eyden y locual ta gasta, practicamente por bisa cu AZV ta den bancarota. Gobierno no por sigui hinca placa den dje. E no ta balansa y no por yega na un balans den e forma aki tampoco.”
Den concepto di De Cuba, AZV den su forma actual ta stroba e clima di inversion di Aruba tambe. “Nan no kier carga cu e peso. Tin compania cu ta dispuesto pa duna seguro adicional, pasobra AZV no ta ofrece tur servicio. Pero ta cuanto compania tin e forsa financiero pa ofrece paketenan di seguro asina? Mester ta un compania financieramente fuerte pa por ofrece un pakete di seguro adicional.”
E hecho cu AZV no ta financieramente balansa ta sinta na e hecho cu e salarionan na Aruba no ta halto. Un gran mayoria di trahado, como 70 porciento, ta gana 2,500 florin of menos. “E contribucion di e trahadonan aki den e fondonan di AZV, AOV y otro no ta hopi. Pero net e grupo aki ta esnan cu ta pone mas presion riba e fondonan colectivo aki. E placa ta caba,” De Cuba a bisa.
Dos aña y mey
STA a haci un calculacion abstracto di un persona cu semper ta keda na un sueldo minimo. Si un persona asina traha pa 30 aña y despues ta baha cu pensioen cu 65, “den dos aña y mey el a come tur locual e cu su dunador di trabao a contribui na e fondo di pensioen di SVB. Esey ta ilustra cu e sistema no ta sostenibel y no ta por nada a aumenta edad di pensioen y lo mester bolbe aumenta edad di pensioen,” De Cuba a bisa. “Si no bin cu un revision total, no por scapa e fondonan. Y esnan cu tin un salario mas halto tampoco lo acepta. Si mi duna ehempel di mi mes, mi contribucion na AZV, hunto cu esun di mi dunado di trabao ta suma 8 mil florin pa aña. Lo mi por cumpra un seguro medico mucho mas atractivo. Ami ta haya esnan cu ta contribui mas tin derecho di mas beneficio. Pero ken ta ami.”
Aunke cu e ta zona straño pa un sindicalista papia di diferenciacion den cobertura di seguro, De Cuba ta bisa cu mas bien su enfoke ta pa mira con pa scapa e fondo. Pasobra di e forma aki AZV ta bancarota y tur hende ta perde. “Ta yega un momento cu AZV ya no por wanta e presion. Kico lo kier e ora? Pa bolbe aumenta prima. E ta un situacion cu ta rekeri un revision y solucion rapido.”


text:
WILLEMSTAD – “E por sosodé aki tambe, ta un loko so mester tin. Pero Kòrsou ta tolerante kontra hende homoseksual, lesbiana, bi-seksual i transgender (LGBT). Nos ta haña hopi atheshon”, Frank Holtslag, manager di Floris Suite Hotel ta konta. Djabièrnè anochi sigur shen hende a bini e ‘Vigilia pa Orlando’.
Kasi sinkuenta hende a pèrdè nan bida siman pasá den un atake terorista riba e bar di homoseksual Pulse den e siudat merikano Orlando. 53 hende a keda heridá, algun di nan ainda ta lucha pa nan bida. Ta e tiroteo ku mas tantu morto na Estádos Unídos na man di un solo tiradó.
Skucha un reportahe di Dick Drayer (na Hulandes)
Ousente
No tabatin niun representante di iglesia katóliko na e vigilia. “A invitá obispu Luis Secco si, pero mi no a mir’é”, Mario Kleinmoedig di e movementu homoseksual FOKO ta bisa. Mohammed Khatib, presidente di Curaçao Moslim Society si tabata t’ei. Pero e organisashon a keda sorpresá ora ku na momentu ku a pidié dirigí palabra na e públiko el a bai. Den un reakshon Khatib a bisa ku no a anunsi’é den e apertura i ku lo tabata nèchi si esaki a sosodé. “Sigur si bo pensa ku ta un mòslem a kometé e akto teribel di terorismo aki.”
Gradisido
A invitá Margareth Hawthorne tambe. E Kònsel-general di Estádos Unídos a enfatisá ku tur hende LGBT ainda ta sufri di intoleransha i diskriminashon den su pais.
Pero, asina el a añadí: “Komo pais nos ta karakterisá mas tantu segun e manera ku e víktimanan a biba nan bida ku komo e odio di e hòmber ku a kita e bida aki for di nan.”Hawthorne ta gradisí komunidat kurasoleño ku – meskos ku na otro parti di mundu – aki na Kòrsou tambe a organisá un konmemorashon. “Esaki ke men masha hopi pa nos komo pais.”
Ounke Kòrsou, sigur den komunidat LGBT ta konosí komo gay-friendly, Kleinmoedig ta bisa ku e kultura ainda ta hopi negativo kontra esnan ku un ‘seksualidat diferente’. “Ta esaki nos mester atendé na Kòrsou, den misa tambe. Bo ta keda konta chiste di mariku? Bo ta keda prediká den misa ku bo no tin problema ku nan, pero ku Dios lo kastigá nan? E ora ei bo ta krea eksaktamente e tipo di frustrashon ku a yuda Omar Marteen, e tirado di Orlando, bira e mònster ku el a bira.”
Outor Dick Drayer


text:
Orashon djaweps 1 di yüni 2017
Orashon djaweps 1 di yüni 2017
Mi no ta resa solamente pa esnan akí, ma tambe pa esnan ku pa medio di nan palabra lo kere den Mi. Tata, mare nan tur por ta ún, manera Abo ta den Mi i Ami den Bo, pa asina nan por ta den nos, pa mundu kere ku Abo a manda Mi. Mi a duna nan e gloria ku Abo a duna Mi, ya nan por ta ún manera nos ta ún: Ami den nan manera abo ta den Mi. Pa nan ta den Mi; ya nan por bira kompletamente ún. Pa asin’ei mundu haña sa ku Abo a manda Mi i a stima nan manera bo a stima Mi. Tata, Mi ke pa esnan ku Bo a duna Mi ta kaminda Mi ta, ya nan por mira mi gloria; e gloria ku Bo a duna Mi, pasobra Bo a stima Mi promé ku kreashon di mundu. Tata hustu, ounke mundu no konosé Bo, Ami sí tabata konosé Bo i e hendenan akí a bin haña sa ku t’Abo a manda Mi. Mi a laga nan konosé bo nòmber i lo Mi sigui hasi bo nòmber konosí. Ya e amor ku Bo a stima Mi kuné, por ta den nan i Ami tambe por ta meimei di nan.’
Huan 17:20-26


text:
Willemstad, 11 di ougùstùs, 2021 – Kuido Intensivo na Curaçao Medical Center (CMC) pa pashèntnan ku COVID-19 i tambe Kuido Intensivo pa pashèntnan regular sin COVID-19 ta yenando pa motibu di skarsedat di personal di kuido intensivo, pues mester sigui eskalá den otro departamentunan. E siguiente departamentu ku lo kombertí den un kuido intensivo ta “Recovery” kaminda normalmente pashèntnan ku kaba di operá ta keda algun ratu pa rekuperá despues di operashon. Komo konsekuensia CMC lo mester kanselá aun mas operashon elektivo pa por aloká espasio i personal pa asistí.
En total, CMC tin 16 kama pa Kuido Intensivo i 10 Kama pa departamentu di kurason. Huntu ku esaki tin un sierto kantidat di personal spesialisá ta traha ku tin e konosementu pa atendé ku pashèntnan ku mester di èkstra atenshon médiko. E oumento di pashèntnan den Kuido intensivo den e último dianan a pone ku mester a transladá tur pashènt di Kuido Intensivo ku no tin COVID pa departamentunan di emergensia di kurason i kuido intensivo di kurason. Pues e departamentunan aki tambe a yena. Alabes mester a splet e tim di Kuido Intensivo den e departamentunan aki i reklutá enfermeronan i spesialistanan di otro departamentunan den CMC pa asistí esnan spesialisá den kuido intensivo. Kompará ku e punto kulminante di e pandemia na Aprel ora ku Hulanda a manda 137 spesialista i enfermero pa asistí, na e momentunan aki a sobra solamente 10 ku lo keda te ku fin di ougùstùs. Di e 137 spesialistanan i enfermeronan, 55 tabata enfermeronan di kuido intensivo.
Alabes, CMC a tuma nota ku e porsentahe di personal malu a oumentá bou di personal di sala di operashon i kuido intensivo kual ta un indikashon ku e preshon di trabou ta hopi haltu. Pues e kombinashon di tur esaki ta forma un preshon enorme bou di personal. E preshon haltu ta konta no solamente pa departamentu di Kuido intensivo i di kurason, sino hopi otro departamentu ku ta inkluí emergensia, neurologia, i departamentunan di enfermeria ku tin ménos personal ku nan por konta riba dje pa motibu di e re-alokashon di koleganan.


text:
Sekreto #6: E muher cu konfiansa…
Sekreto #6: E muher ku konfiansa den su mes ta emprendedor (ondernemend)!
Tin dos tipo di hende riba e mundu aki: e persona ku ta sinta warda te ora algu sosode. Anto tin e persona ku ta soru pa algu sosode. Tin hende ku di naturalesa nan ta timido i tin hende ku ta juist franko(vrijmoedig), pero si Dios ta para na nos banda nos lo por biba un bida sobrenatural”. Nos tur tin kosnan ku nos tin ku vense. Un persona ku di naturalesa ta franco, lo tin ku bringa kontra soberbia(hoogmoed), bringa kontra reakshonan agresivo. Un persona ku di naturalesa ta timido tin ku bringa kontra preokupashonan, timides, bringa kontra di e tentashon pa posishina su mes komo un persona reserva si tin kosnan provokador of bringa kontra di falta di konfiansa den su mes.
Un persona franko hopi biaha ta sigur di su mes. Tin biaha tambe ta muchu brutu. Personanan ku ta franko no tin problema pa bisa un otro persona ku nan tin rason. Danki Dios ku nos por sinja di tin balansa den nos bida. Bo por usa e kosnan ku bo ta fuerte den dje i Dios lo judabo vense bo debilidatnan.
Un persona ku ta timido ta hala atras pa hopi kos ku berdaderamente e tin ku konfronta. Pero miedu ta paralisele. Hende tin ku bai deskubri kiko Dios tin pa nan bida. Por ta un aktitut di warda ta preveni ku bo ta komete eror, pero e resultado di personanan ku ta timido ta ku henter nan bida nan lo keda puntra nan mes kon lo nan bida lo tabata.
Komete un eror no ta un desaster, pasombra e por wordu drecha. Pero tin un fout ku lo bo no rekupera for di dje anto esey ta si bo no ta prepara pa komete un eror. Dios ta traha dor di nos fe i no dor di nos miedu. No keda para kantu deseando ku abo por hasi e kosnan ku otro hende ta hasi. Tuma e paso den algu. Bai biba!!!
Ora ku un persona ta introverti of ekstrovertido di su mes, e ora ey su komportashon lo semper tin e karakteristikanan ey. Esey no ta robes. Korda semper ku Dios a krea nos diferente. Tog ta posibel pa nos biba manera nos ke, mientras ku nos por ta nos mes. Investiga pesey bo kurason i puntra bo mes kiko Dios lo ke pa bo hasi i hasiele tambe. Ora Dios guiabo lo e dunabo tambe lokual bo tin mester pa logra bo meta. Si Dios pidibo pa hasi algu ku bo no ta sintibo bon pa hasiele, mi por garantisa bo ku si bo tuma e stap den fe, lo bo ripara ku Dios lo asisti bo den esaki.
Si bo ke logra algu, no bai sinta pensa kiko lo por bai robes. Ser positivo i pensa tokante e kosnan tremendo ku lo por bai sosode. Ta hasi un diferensia kon bo stel bo mes op. Ser positivo, tuma inisiativo, ser un emprendedor. E ora ey lo bo difruta mas di bida. Por ta den kuminsamentu esaki lo mustra difisil, pero a lo largo lo bo ripara ku e ta bale la pena.
Si bo ta un persona timido, pensa ku tin kosnan pehor ta pasa den bida. Tuma e desishon ku e judansa di Dios lo bo bira e muher ku Dios a destina pa bo ta. E ora ey tambe lo bo hanja e bida ku e tin pensa pa bo!!!!!


text:
Oranjestad – 2 di juni 2020 – Durante fin di siman, nos a ricibi bishita di e prome grupo di Subi Jet Pa Bo Get na nos canteen na Camacuri. E programa yama Subi Jet Pa Bo Get y e ta wordo ofreci door di Hogeschool Rotterdam pa asina yuda e studiantenan cu ta bai cuminsa nan estudio serca nan na september proximo. E programa ta yuda e studiante prepara riba diferente tereno entre otro finansas, cultura, heimwee, huisvesting, seguro, soft skills y dimes e estudio mes. Tambe ta yuda nan pa asegura cu nan a rond af tur cos aki nan mane schrijf uit y habri un student account, asegura pa verzamel tur documento cu nan mester bai cune Hulanda.
E workshops nan ta wordo duna door di nos colega Suzette Bareño, Human Resources Sr. Advisor hunto cu Lisanne Sambo – Gomez, docente di Economia na EPI, caminda nan lo comparti un tiki mas di nan experiencia di nan estudio na Hogeschool Rotterdam. E workshops nan aki ta percura pa e studiantenan sera amistad cu otro y pa asina por duna sosten den e fase nobo aki di nan bida.
Nos ta orguyoso di por a contribui na un programa dedica na futuro studiantenan di Hogeschool Rotterdam y nos ta desea tur hopi exito den e fase nobo aki di nan bida.


text:
(ADVERTORIAL)
ORANJESTAD - E luna di oktober a wordo proclama como luna di Adulto Mayor. SETAR, como nos compania nacional di telecomunicacion, ta contento di por a partner cu Fundacion Movemento ta Bida pa ofrece un serie di actividadnan gratis pa nos poblacion 60+ durante henter e luna di oktober.
SETAR como sponsor a habri e serie di charlanan cu lo wordo ofreci. Dialuna mainta SETAR a duna un charla encuanto e servicionan di SETAR facilita pa nos team di Mercadeo y e team di Pay.aw a enfoca riba e aplicacion di Pay.aw, entro otro su benificionan y facilidadnan.
Ademas, diasabra 23 di oktober SETAR hunto cu Fundacion Movemento ta Bida y Magic 96.5 FM ta presenta e Car Rally 60+ Edition. Esaki lo ta uno diferente unda cu lo haci uzo di bo telefon mobil por medio di un plataforma digital pa participa. Pa participa mester tin un persona 60+ den e auto y tambe pa inscribi. Inscripcion ta tuma luga dia 12, 15 y 19 di oktober na oficina di Fundacion Movemento ta Bida situa na edificio di IBISA.
SETAR ta invita nos adultonan mayor pa participa na e actividadnan ofreci durante e luna di oktober y en especial na e Car Rally 60+ Edition p’asina bin pasa un dia ameno y divertido den compania di famia y amigonan.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
Oranjestad-“Si bo wak unda nos tabata na 2009, unda nos ta awe y unda nos kier yega, bo ta conclui cu e forma cu nos a traha hunto den ultimo cinco aña ta esun corecto. Ta poco pais na mundo a sobrevivi loke Aruba a pasa aden. Poco economia a cay cu 15% y dos biaha den tres aña., pa despues crece atrobe. Ta poco pais a logra pone asina hopi hende bek na trabou den asina poco tempo. Ta poco pais a logra salba e pensioen di tur nan pensionadonan y sigura esaki pa futuro, sin corta den e pensioen. Ta poco pais a logra tene e forsa di compra di esnan cu entrada mas abou, manera nos a haci. Ta poco pais a sigura inversionistanan un bon ganashi atrobe. Ta poco pais a logra inverti y cambia nan infrastructura asina hopi den asina poco tempo y duna miho oportunidad economico pa futuro. Nos a logra esaki hunto. Den dialogo continuo. Ta asina a logra cambia den forma structural hopi cos na beneficio di henter pueblo. No pa niun grupo chikito so. E meta di cuida otro y bay dilanti hunto a guia nos den esey. Wak di unda nos a bin y wak unda nos ta awe.” Asina Rene Herde, lider di e fraccion di AVP a declara den preparacion pa tratamento di presupuesto cu no ta trata di cifranan so. Pero tambe di e vision di unda kier hiba nos pais y con pa yega eynan.
E CAMINDA PADILANTI
E caminda cu nos a cana di 2009 te awe ta uno den union, cu metanan fiho nos dilanti pa sali di e crisis sin laga niun hende atras. Ta asina a logra tene e forsa di compra pa tur hende. Ta asina a logra revitalisa economia y crea cuponan di trabou nobo. Awor e reto nos dilanti ta pa sanea finansa di gobierno y sigura cu pa semper den futuro cu gobierno ta un estimulo pa nos pais y no un peso cu ta stroba, manera e tabata den pasado. Tur loke ta sosode awor aki den gobierno y den nos pais, tur e cambionan, tur tin un meta: sanea den forma structural economia y gobierno, tur su servicionan y tur su costonan, di tal forma cu e ta keda sano y un instrumento pa adelanto di henter nos pais. E caminda pa yega eynan ta atrobe di traha hunto, dialoga enbez di confronta, di duna y comparti enbez di exigi. E ta di pone metanan comun nos dilanti y traha hunto pa logra nan. Pasobra na final ta nos tur ta beneficia di nan. E caminda contrario ta di cada uno bay para riba su ‘strepi’, exigi loke ta bon pa bo so, exigi y nenga di contribui enbez di comparti peso di e cambionan. E ta lubida e metanan comun cu ta na interes di nos tur y cada uno bringa pa su mes. E perdedor semper lo ta e pais cu nos tur ta biba aden y ta responsabel pe. Rene Herde’: “Ta na cada uno di nos pa scohe cua caminda nos kier. E caminda di traha pa bienestar di nos pais y di nos tur, of esun cu cada uno ta briga pa su mes sin tene cuenta cu otro. Si nos a bringa otro enbez di sinta y dialoga cu otro, nos lo ta para mes malo of pio cu unda nos tabata na 2009. Si cada uno di nos bringa pa su mes sin tene cuenta cu otro of cu loke ta bon pa nos tur y duna di nos parti pa logra esaki, keremi, nos ta cay bek na e nivel di 2009. Tur loke nos a logra y tur e trabou duro lo ta envano. Esnan cu mas lo sufri ta esnan di menos recurso y cu menos oportunidad. Alcontrario, si nos sigui dialoga te yega na otro, nos lo sigui fortifica nos pais y sigura nos tur un miho bida aki na Aruba.” Asina Rene Herde’ a bisa papiando di e forma pa nos bay dilanti na Aruba. Durante di tratamento di presupuesto y di e maneho di nos pais, lo puntra cada partido pa scohe e caminda cu nan ta cana pa hiba nos pais dilanti. Pa e fraccion di AVP e caminda ta esun cu a saca nos di e abismo y pone nos riba e caminda cu nos ta awe. E caminda cu falta ta yen di buraco y piedra, pero hunto nos por logr’e segun e fraccion berde.


text:
Oranjestad-Diabierna anochi den Ballroom di Marriot Stelaris Aruba a tuma lugar e anochi di Aruba su Premio Excelencia den Deporte pa e anja 2014. Cu un sala yen di atleta, famia y invitadonan special a celebra resultadonan di e mihor atletanan reconosi door di nan federación. Arubaanse Zwembond ta sumamente orguyoso di su atletanan cu a destaca anja pasa.
Pa e disciplina di Synchro AZB a nomina:
Categoria Atleta Prospecto: Sarah Silva Categoria Atleta te cu 13 anja: Vicotria Geurts Categoria Atleta 14-18 anja: Kyra Hoevertsz Categoria Atleta local di anja: Amanda Maduro Categoria Atleta Internacional di anja: Anouk Eman Categoria Atleta Equipo di anja: Senior Team CAC
Pa e disciplina di Landamento AZB a nomina:
Categoria Atleta Prospecto Femenino: Rebecca Maduro
Categoria Atleta Prospecto Masculino: Patrick Groters Categoria Atleta te cu 13 anja Femenino: Elisabeth Timmer
Categoria Atleta te cu 13 anja Masculino: Brandon Cheong Categoria Atleta 14-18 anja Femenino: Daniella van den Berg
Categoria Atleta 14-18 anja Masculino: Mikel Schreuders Categoria Atleta Internacional di anja: Jordy Groters
Durante e anochi Kyra Hoevertsz, Brandon Cheong, Rebecca Maduro y Patrick Groters a logra e honor di ricibi e premio pa nan categoría. Masha pabien di parti di AZB


text:
(AP) — Polis Chileno a bisa ayera cu nan a detene un grupo internacional di traficador di migrante cu a manda mas di mil migrante fuera di e nacion Sur Americano, incluyendo muchanan sin acompañante bayendo Merca.
E grupo ta acusa di hinca hende ilegalmente den Chile. E Polis Investigativo a bis cu mientras tabata haci aresto na nort di Chile, nan a encontra 75 migrante Colombiano y Venezolano cu a caba di yega for di Peru.
Polis a bisa cu e ring tabata lidera pa un homber Haitiano y tabata inclui persona for di Peru, Paraguay, Venezuela y Chile.
Cabesante di brigada di traficacion humano di polis metropolitano, Giordano Lanzarini, a bisa cu oficialnan aña pasa a detecta cu muchanan menor di 5 aña di edad – descendientenan di Haitiano cu ta ciudadano Chileno pasobra a nace na e pais – tabata siendo detecta pa oficialnan di migracion na otro paisnan mientras tabata dirigi na Merca.
El a bisa cu e grupo te awo e aña aki a move mas di mil Haitiano, incluyendo algun mucha biahando sin acompañante, cuminsando e biahe peligroso riba tera door di e continentenan na caminda pa Merca.
Miles di Haitiano a yega Chile despues di e temblor devastador na 2010 na nan pais, y hopi di nan a haya trabao permanente. Pero un caida economico na 2019, sigui pa e pandemia y un sentido cresciente di rechaso social a conduci na cantidad di nan optando pa e biahe largo pa bay Merca.
Pero e migracion aki a crea crisis na puntonan clave na varios pais na caminda, como tambe na e frontera Mericano mes, unda miles a reuni na e brug di Del Rio, Texas. Esaki a pone cu Merca a bula algun di e migrantenan back na Haiti, y a permiti otronan pa warda na Merca pendiente di audiencianan, mientras cantidad di otronan a bay back na Mexico, cu ta purbando di tene mayoria di migrantenan asina para na su propio frontera sur mientras solicitudnan di asilo of residencia ta resolve.


text:
Showing the single result
Holokousto durante i despues$ 13,69 O.B Excl.
Fls 24.92
Moshé Liba
Holokousto, durante i despues ta un kolekshon di poesia, ku ta duna un impreshon realístiko di atrosidatnan inkomparabel kometé kontra gruponan minoritario den guera. E poemanan ta laga sinti ki impakto e susesonan tabatin durante i te ainda tin despues riba sobrebibientenan di guera mundial último. Pa esei e tomo tin dos sekshon: durante i despues. E kontenido di e poemanan ta un realidat penetrante. E estilo sobrio di skirbi ta sutil i bunita.
Moshé Liba ta un diplomátiko di Israel i profesor universitario retirá, ku, banda di e tantísimo funshonnan internashonal ku el a okupá, a dediká su mes na arte i tambe na arte literario. El a skirbi entre otro e tomo di poesia Holokousto. E tin hopi publikashon riba su nòmber na diferente idioma, inkluyendo bintiocho kolekshon di poesia. Su obranan di arte el a eksponé rònt mundu. Moshé Liba a yega di bishitá Kòrsou vários biaha i partikularmente Snoa. Konosí ta su publikashon na Ladino ku ta trata influensia sefardí riba papiamentu.


text:
Venezuela den crisis sin precedente: 1.370.000% di inflacion pa 2018
Venezuela ta bayendo rapidamente den direccion di campeon mundial hiperinflacion di tur tempo. E tasa di inflacion anual di Venezuela por yega na 1.370.000%...
Nicaragua ta keda sin canal inter-oceanico?
Analisis Cu hopi fanfaria gobierno di Nicaragua a anuncia mas di dos aña pasa un acuerdo cu un compania Chines pa construccion di un canal...
‘Ta cua cashi e Dreamers tin cu bay aden?’
Que vaina. Un otro ‘sorpresa’ den e aventura di burocracia cu ta mi bida na Aruba. Despues di a cuminsa aña determina cu tanto resolucionnan pa aña nobo, casi...
‘Medionan tradicional mas social?’
Anibal Villegas: Pa e ultimo edicion di corant Bon Dia den 2017, mi a purba un experimento unda cu mi a crea un discusion riba...


text:
Geplaatst op 24 September 2021 dor di Ministerio Finansa
WILLEMSTAD – Riba 24 di sèptèmber 2021, Konseho di Minister di Reino a trata petishon di Kòrsou pa haña sosten di likides den forma di un fiansa di 203 mion florin pa kubri gastu di gobièrnu te ku fin di aña.
Di e montante akí Cft a konsehá pa duna Kòrsou 76 mion florin. Di e petishon ku Kòrsou a hasi pa un fiansa di 203 mion florin, a kita e siguiente sumanan: A baha e posibilidat pa por paga provedornan di gobièrnu ku 20 mion; Pa por yena kupo di trabou krítiko den salubridat relashoná ku e pandemia ku 2 mion; E montante pa por ehekutá e pakete di pais ku 2 mion; E posibilidat pa por invertí den entre otro infrastruktura ku 29 mion; I e aporte adishonal di gobièrnu den salubridat (schommelfonds) ku 88 mion.
Pa por risibí e fiansa, Kòrsou mester kumpli ku diferente kondishon. Konseho di Minister di Reino no a tuma un desision final ainda, pero a duna Kòrsou espasio te ku 29 di òktober pa kumpli ku e kondishonnan i pa laga Hulanda verifiká ku Kòrsou a kumpli.
Mester kumpli ku e siguiente kondishonnan:
Kòrsou ya a kumpli ku mayoria kondishon. A entregá diferente plan di akshon, pero Hulanda no a haña chèns ainda pa revisá e plannan di akshon. Kòrsou lo kumpli ku tur kondishon promé ku e siguiente reunion di Konseho di Minister di Reino tuma lugá.
Gobièrnu di Kòrsou lo sigui informá pueblo miéntras ku ta monitòr tur gastu i sigui manehá nos obligashonnan finansiero.


text:
Geplaatst op 19 April 2017 dor di Ministerio Tráfiko, Transporte i Planifikashon Urbano
Kaminda pa bai Wespen na altura di Tera Corá ta bira mas bunita
Willemstad – For di dia 20 di aprel próksimo, tráfiko ku ta bai òf bini for di Wespen mester tene kuenta ku opstakulisashon na altura di Tera Corá. Esaki debí na trabounan di plantashon di mata riba e asera mei mei di e kaminda. Durante di e trabounan ta desviá tráfiko pa pasa via di e kayanan di Tera Corá, segun e ruta riba bòrchinan di desviashon. E proyekto ta embeyesé e kaminda i ta sòru pa asta mas seguridat den tráfiko.
E trabounan ta tuma un máksimo di dies dia, inkluyendo djasabra. E plantashon di mata ta nifiká finalisashon di e proyekto ˈRenobashon di Kaminda di Wespen na altura di Tera Corá, ku a kuminsá den 2015. Ta hasi esfuerso pa kaba e trabounan mas lihé posibel, pa asina okashoná ménos molèster pa tráfiko i un bunita resultado final pa e proyekto. Plantashon ta bai den dos fase, kuminsando na e parti wèst di e krusada elevá na California supermarket. Despues ta sigui ku e di dos fase na parti ost di e krusada elevá.
E matanan ku e kontratista Kwekerij Exotische Tuinen N.V. ta bai planta, ta yega Kòrsou un dia promé ku e proyekto di plantashon ta kuminsá. Pa sigurá ku e matanan ta keda den bon kondishon, ta importante pa planta nan mas lihé posibel. Minister Jaime Cordoba, di e ministerio konserní, ta pidi tur hende ku ta hasi uso di e kaminda, pa durante di e periodo di dos siman nos dilanti, tene kuenta ku e sitashon di tráfiko na altura di Tera Corá.


text:
WILLEMSTAD – Kámara di vigilansia p’ aden i rondó di e klup, seguridat na porta i p’aden i konsulta regular ku polis: e doño di e klup The Alley, Michael Cijntje, a hasi – segun e ta bisa – tur kos pa evitá insidente. Tòg a logra kontrabandiá un arma di kandela siman pasá i a tira dos hoben adulto mata den e establesimentu.
Ta bisa ku ta trata di un pleitu ku a sali for di man alkansando un di e víktimanan pa ekibokashon i e otro intenshonalmente. Segun Cijntje, e arma a drenta despues ku a kumpra un wachimèn. “Tur kos tabata organisá di adelantá. Nan ker a laga tur hende mira ku por a tira e mucha hòmber ei mata gewon asina.”
Nunka promé
Cijntje tin 26 aña den horeca i nunka promé el a eksperiensiá algu asina. “Komo empresario bo ta hasi esfuerso pa evitá algu asina, pasobra e por nifiká bo ruina. Bo ke hasi tur kos pa garantisá seguridat, pero niun hende por ku gèng-, likidashon- i tiroteonan organisá. Esaki por a sosodé na kualke otro sitio.”
Downtown Management Organization tin años ta bringa pa un sentro di siudat bibu i sigur. “Si, a tira dos hende mata den Punda, pero ta kuantu biaha esaki ta sosodé? Ya pa hopi aña Punda ta birando mas i mas sigur i klaro ku esaki ta teribel, pero kon bo ta evitá algu asina?”
Sin miedu
E tiroteo akí no ta e úniko insidente ku a sakudí e islanan. Dos siman pasá a tira un agente polisial mata na Boneiru durante un persekushon i Ministerio Públiko ta konfirmá ku e suministro di armanan ilegal ta siguiendo sin mengua.
Tòg agente polisial Tico Ruiter di e kuerpo polisial di Kòrsou (KPC) no ta kere ku ta birando mas peligroso riba e islanan. “Semper tin kos ta sosodé, pero awor e ta bini mas den medionan sosial. Tur hende ta papia riba esakinan. P’esei nos ta mas konsiente di e pelígernan i di kon fásil ta bira kue un arma.”
Ruiter ta konta ku semper su tim ta bai prepará na un sitio di krímen i ku di antemano ta hasi un análisis di riesgu. “Nos sa ku tin arma den sirkulashon i naturalmente algu por bai robes: un kímiko tambe konosé e riesgunan di e profeshon, pero ami no tin miedu. Mi pareha sí ta suspirá, por sierto, ora mi kana drenta na porta atrobe anochi.”
Plan di akshon
Dos aña pasá a kuminsá ku e proyekto ‘Ta Basta Awor’ pa detektá armanan ilegal i pa baha nan kantidat. Entretantu a finalisá esaki i ni na Ministerio Públiko ni serka polis no tin plannan pa un proyekto por estilo. “Ta nèt un siman a pasa, pues na e momentunan akí nos no ta tratando ku proyektonan manera esun ‘Ta Basta Awor’”, bosero di polis Imro Zwerver ta bisa. “Pero mi no ta ekskluí ku lo bini ku akshonnan.”
E siman akí, Ministerio Públiko a presentá su vishon riba kombatimentu di kriminalidat pa e añanan benidero. Ounke Ministerio Públiko tin solamente e tarea pa pèrsiguí, e ta indiká di ke ta mas enbolbí den henter e kombatimentu: “Ministerio Públiko ke ta un partner den seguridat ku ta aksesibel i ku ta un partner di balor igual ku ta buska e konsulta i e kolaborashon ku partidonan relevante.”
The Alley será
Doño Cijntje di The Alley ke laga tur kos sak un ratu promé i a sera su klup por lo pronto. “Mi mester pensa riba un ke otro i wak despues kon mi ta sigui”, e ta bisa afektá.
Outor Elisa Koek


text:
31 di Juli 2020 FC San Nicolas ta organisa Sunrise City Cup 2020 p’e categorianan U-9 y U-11. E campeonato di Arubaanse Voetbal Bond (AVB) a cancela despues di e situacion di COVID-19 y no por a declara un campeon den e categorianan di Lifida.
Den e torneo aki ta conta cu un participacion di 9 club, cual ta 18 team, pasobra tin teamnan cu tin diferente categoria manera Estrella. E campeonato lo dura dos weekend, unda cu ta cuminsa diabierna 31 di Juli awo cu 4 wega, y e final lo ta dia 9 di Augustus na Joe Laveist Sport Park.
Lo parti e veld den dos unda cu den e categoria U-11, e teamnan lo hunga 8 contra 8, asina Carlis Rowe, presidente di SV San Nicolas, a bisa. Na mes momento lo hunga 2 wega y a baha e minuut di 20 na cada banda. Esaki ta un sistema cu ta uza na Inglatera y Hulanda.
E sosten cu SV San Nicolas a ricibi di AVB tabata un oportunidad unico. E federacion a acerca nan despues di a mira e progreso di FC San Nicolas. AVB a yuda nan hinca e schedule den otro, pero tambe a yuda cu e parti financiero. Pa esaki e directiva di FC San Nicolas ta hopi gradici.
Angelique Wout, Vice presidente y secretaria general di FC San Nicolas, a indica cu e tabata un reto pa por a organisa e torneo aki pa motibo di e situacion di COVID-19. Door di tur exigencia cu tin, nan a percura pa tene na cuenta cu tur precaucion necesario pa tur hende ta den un actividad sano. E tribunanan lo ta marca unda fanaticonan tin cu pasa, ta bay tin un area cu hand sanitizer.
Durante e torneo aki lo conta cu bishita special di entrenadonan di FC Everton. Nan lo duna sesion gratis di warm up p’e teamnan participante den e torneo. Tambe nan lo yuda den e parti tecnico durante e wega, y lo conta cu presencia di e Fundacion Tur cos ta Posibel cu un photobooth.


text:
KOMUNIKADO DI KUERPO POLISIAL KÒRSOU Kontròl di tráfiko
KOMUNIKADO DI KUERPO POLISIAL KÒRSOU
241 / 2017
7 yüli 2017
Kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 7 di yüli 2017, personal di HITTeam konhuntamente ku personal di Departamento
di Tráfiko a tene kontròl di tráfiko riba Schottegatweg West i Zuid. E kontròlnan aki a tuma
lugá entre 08.35 or di mainta pa 13.30 or di mèrdia i tabata dirigí riba surpasá e velosidat
permití i pasamentu den lus kòrá .
Polis a partí un total di 76 prosèsverbal pa e siguiente infrakshonnan kometé:
Manehá un vehíkulo sin faha di seguridat 5
Manehá un vehíkulo sin reibeweis bálido 9
Manehá un vehíkulo sin karchi di kùr/kaduká 1
Manehá un vehíkulo sin seguro bálido 5
Bentana di e vehíkulo di plak skur 1
Manehá un vehíkulo sin plachi number dilanti /patras 3
Pasa den lus kòrá 14
Surpasá velosidat permití 38
Durante di e kontròl aki polis a konfiská 6 vehíkulo, kual a keda transportá ku kran pa Kurá.
Tambe polis a detené 3 persona ku no por a mustra e dokumentunan nesesario pa por
permanesé riba nos isla.
E kontròlnan ta kontinuá.


text:
Dicho i predikashinan tin un kos komun: nan semper ta aplikabel riba otro hende, nunka riba nos mes.
E yamada pa union, den hopi di e kasonan ta e eksigensia di pòko hende pa hopi hende bai na nan amen.
Esun ku ta kontra unifikashon mas grandi den mundu, ta kontra progreso di humanidat.
E yamada pa komunikashon, den hopi di e kasonan ta e eksigensia di pòko hende pa hopi hende skucha nan.
E balor di loke ta bon ta dependé di e grado den kua e ta dirigí riba otro hende.
E libertat mas grandi ku tin ta esun di por limitá nos mes libertat na fabor di e libertat di otronan.
Libertat no ta un lisensia pa hasi loke nos ke, ma pa por hasi loke nos mester hasi.
Esun ku ke duna mas di su mes, mester oumentá su mes.
Pa kasi tur kreyente, boluntat di Dios ta konosí ku un siguridat kasi absoluto; e úniko problema ta, ku Dios tin mes tanto boluntatnan - hopi biaha kontradiktorio - ku tin kreyentenan.
No ta sekularismo, ma ideología i religionnan ku ta kousa mas tantu intoleransia.
Esun ku ta duna un arma na un mucha, no ta hasi di e mucha asesino, ma di su mes.
Esnan ku ta produsí armanan y esnan ku ta bende nan, no ta menos kulpabel ku esnan ku ta uza nan.
No ta eksistí un " Creator ex nihilo" (= Kriadó for di nada) pasobra Dios no ta "nihil" (nada) pero "omnia" (tur kos).
Esun ku ke kaba ku tur maldat mester kaba ku tur libertat i esun ku ta kaba ku tur libertat ta un tirana.
Plaser no ta meta di pashon seksual ma su medio.
Nos no ta risibí stimashon dor di pidi'é, ma dor di dun'é.
E grado di stimashon ta igual na e grado di libertat ku e ta duna.
E hende-muhé, di kua hende-homber ta soña, i e hende-homber di kua hende-muhé ta soña ta sisti solamente den nan soño.
Mucha-homber ku ta mira un ángel den kada mucha-muhé, aparentemente no tin ruman-muhé.
Hende no ta biba pa keda na bida ma pa sigui biba!
Ekonomista i meteorológonan ta bakiyano den splikashon di kon nan pronóstikonan no a bira berdat.
Antropólogo i psikólogonan soshal tin un dùim diki pa chupa nan deskubrimentonan sientífiko for di dje.
bèk pa página inisial.


text:
Sektor di Koperashon Ekonómiko ku Eksterior
E sektor aki ta esun enkargá
- pa sòru pa maneho di kooperashon ekonómiko ku eksterior i stimulashon aktivo di komèrsio internashonal i invershon
- promové i stimulá komèrsio internashonal
- promové i stimulá invershonnan direkto for di eksterior, kaminda e kompania den eksterior ta doño di un otro kompania establesé na Kòrsou
- sòru pa diplomasia ekonómiko efektivo, pa salbaguardiá interes di Kòrsou su ekonomia en general i empresanan ku tin relevansia ekonómiko en partikular
- Identifiká, atkirí, fasilitá i brinda informashon tokante yudansa internashonal pa desaroyo “International Development Cooperation” (IDC)
E áreanan di maneho di Sektor di Kooperashon Ekonómiko ku Eksterior ta:
Maneho di komèrsio
- Hasi otro merkado aksesibel pa produkto i servisi
- Sòru pa Kòrsou stimulá komèrsio denter di e kuadro stipulá pa WTO
- Traha na realisashon di akuerdonan di komèrsio (fiskal, komèrsio, invershon, transporte, et cetera)
- Buska aserkamentu serka organisashonnan regional i internashonal, ku ta importante pa desaroyo di nos ekonomia
- I komo konsekuensia: un mundu ku kada bes ménos barera òf, ku otro palabra, globalisá
Diplomasia internashonal
- Mantené bon relashon ku e gobièrnunan korespondiente den paisnan di interes
- Hasi uzo di e infrastruktura diplomátiko di Reino den e paisnan aki òf dor di mantené kontakto direktamente
- Establesé ofisinanan den paisnan di interes, ku ta fasilitá kontakto direkto i asina tambe komèrsio di produkto i servisio
- Organisashon regular di mishonnan komersial òf partisipashon na mishonnan komersial konhuntamente ku Reino ta fasilitá inisiashon di kontakto entre Kòrsou i empresanan den eksterior.
Hasi negoshi den eksterior
- Promové eksportashon di produkto i servisio
- Posishoná Kòrsou su ekonomia na nivel mundial
- Aktualisá e kuadronan, òf mihó bisá, e maneho pa stimulá eksportashon
- Fortifiká e posishon kompetitivo di komersiantenan i desaroyá e potensial pa eksportashon
Invershon di eksterior
- Desaroyá un maneho i monitòr aplikashon di e maneho pa stimulá invershon di eksterior i e karakter internashonal di kompanianan lokal
- Modernisá e Akuerdo di Protekshon di Invershon òf “Investeringsbeschermingsovereenkomst” (IBO)
- Sòru pa fortifikashon institushonal i “capacity building” riba tereno di invershon di eksterior
- Krea i mantené un relashon ku organisashonnan lokal i internashonal pa loke ta trata atkisishon di konosementu i konseho i tambe aplikashon di indikadónan di prestashon pa validá kompetitividat di nos klima di invershon i mehorá esaki riba un base konstante
Kooperashon pa desaroyo
- Ta enserá un parti importante di e trabounan di e sektor
- Por uza kooperashon pa desaroyo komo un instrumento importante pa logra nos metanan di desaroyo di nos pais i asina logra un kalidat di bida mas haltu pa nos pueblo
- Hasi un apelashon riba yudansa disponibel pa desaroyo for di mas tantu pais, fuente i fondo posibel.


text:
Freewinds:
MANTENIENDO TRANSPORTACION PUBLICO LIBER DI COVID TA OTRO MANERA CU E BOLUNTARIONAN DI FREEWINDS TA YUDA ARUBA TA E LUGAR MAS SIGUR NA MUNDO.
Adicionalmente na desinfecta edificionan e Ministerio di Boluntario di Freewinds tambe tawata desinfecta vehiculonan di transportación publico durante e ultimo lunanan.Esaki ta incluitaxi, busnan di transporte publico y di tours y e tram di Oranjestad.
E meta t apa yuda e pasaheronan local y tambe nos turistanancomo parti di crea un ambiente liber di Covid pa tur y pa nos economía crece atrobe.
Vehiculonan di transporte publico casi Semper ta yen. Esaki tainclui e tram di Oranjestad hasta e busnan di transporte publicoy di turista y nos taxinan. Asina esnan c uta hasi uso di e transporte sa sin duda cu e área ta liber di Covid y c unan taprotehi contra corona virus.
Masj=ke e tram y companianan di bus ta desinfecta nanvehiculonan y taxistanan ta hasi mescos, usando e desinfectante D7 ta hasi e extra pa sigura e seguridad di tur hende den nos comunidad y nos turistanan c uta scoge pa usa transporte publico.
Pa sigura c unan pasahero ta sigur e companianan aki ta traha cue Boluntarionan di Freewinds.. Manteniendo nan vehículo desinfecta cu D7 of Decon 7, c uta e agente mas fuerte riba mercado capas di mata 99.9999% di tur virus y bacteria, incluyendo corona virus.
Un taxista a comenta:”Mi ta masha contento cu tur esaki. Tur e chauffeurnan ta contento cu loke Freewinds tah asiendo paproteha nos di Covid-19. Freewinds ta viniendo na Aruba palargo tempo caba y mi ta haya cu e tripulación Semper tadispuesto p ayuda na cualquier manera. Y awor nan ta yudandoen grande.”
E Port Captain di Freewinds, Srt. Ken Weber,a bisa despues:” E Ministerio di Boluntario lo sigi yuda tur parti di e comunidad den e lucha contra Covid-19. No ta importa si ta desinfectando of dunando seminario di prevención y desinfección pa mashende por uni den e crusada contra e pandemia. En todo caso nos lo yuda te na final.” Y nos tah asiendo esaki y lo sigi hasiesaki tan a final pa hasi di Aruba e lugar mas sigur na mundo. E por wordo hasi solamente trahando hunto y tur hende hasiendolo mihor di nan banda.”
E Ministerio di Boluntario por wordo mira na un di stacion di bus pasando paña cu D7 prome cu e bus sigi pa otro ruta. Nan tahasi mescos cu busnan di tour prome c unan Sali riba un excursión of nan por wordo mira ta desinfecta yen di taxi promecu un weekend hopi druk. Tur esaki den un esfuerzo pa protehatur hende.
Pa asistencia di e Ministerio di Boluntario di Freewinds padesinfecta bo lugar, of pa ricibi un seminario di prevención of un entrenamento con pa desinfecta bo lugar di trabou of bo cas, por favor contact susan.lora@freewinds.org of na signal +1=727-8104 of na cel 297 747-1613.
Pa haya información con bo por proteha bo mes y otronan,conbo por mantene bo cas y bo lugar di trabou sigur bishita e Howto Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas.
Pa haya sa mas di Freewinds, wak Inside Scientology: The Freewinds riba The Scientology Network( www.scientology.tv/series/inside-scientology/freewinds.html).


text:
WILLEMSTAD – Manera dos mucha di skol nan tabata bria: Raymond Knops i Gilmar ‘Pik’ Pisas. E sekretario di estado hulandes i e promé minister kurasoleño djaluna mainta durante un rueda di prensa a konta di e wega di futbòl ku nan a hunga e dia anterior. Knops tabata tenta Pisas papiando di ‘un mitar skeinbewé’ ku el a mira e polítiko kurpa haltu hasi. Pisas a bisa ku Knops tabata mihó di loke el a pensa. ‘Mi tabatin henter un otro idea di dje. Pero awor ku nos a pasa parti di un dia huntu ku otro, mi mester bisa: E ta bon gai.’
Wikènt pasá Knops a bishitá Kòrsou pa promé bia for di dia ku gobièrnu Pisas a drenta den funshon riba 14 di yüni. Banda di negoshá i reuní tambe tabatin espasio pa relahá. Djadumingu mainta Pisas a hiba Knops bai keiru rònt Bándabou, e parti wèst di Kòrsou. Ta e área kaminda Pisas a lanta, kaminda ainda e ta biba i ta orguyoso di dje.
Serbes
Lihé mes a sali potrèt alegre di nan dos riba medionan sosial. Hopi kara ta hari, tambe un potrèt ku serbes den man i naturalmente e wega di futbòl kaminda nan dos a partisipá na un parti di e torneo ku dos tim ku tabata hunga kontra otro. Segun Knops Bándabou tabata pon’e kòrda e komunidat chikí kaminda e mes a lanta. ‘Masha hopi sentido di komunidat.’ Tokante e torneo Knops a bisa ku un sonrisa: ‘E kalidatnan atakadó di señor Pisas kontra mi kalidatnan defensivo a resultá den un empate.’
Pa loke ta kontenido polítiko tambe ta manera nan dos ta di akuerdo. I esei pa hopi hende na Kòrsou ta un sorpresa. E partido MFK di Pisas tabata hiba kampaña kontra e akuerdo ku e gobièrnu anterior a sera ku Hulanda tokante e lantamentu di un Órgano Karibense pa Reformashon i Desaroyo (COHO). Pero segun tantu Pisas komo Knops tur dos pais awor tòg ta mira e nesesidat di un órgano asina. Esei tin di hasi tambe ku e situashon finansiero grave di Kòrsou.
Debe
Segun minister di Finansa Javier Silvania tabatin 80 mion Naf riba e kuenta dia ku gobièrnu a drenta den funshon riba 14 di yüni. Mas lat e luna ei a bini 80 mion Naf aserka na entrada. E gastunan a resultá di ta 170 mion Naf. Loke a konfrontá e gobièrnu nobo den e promé luna kaba ku un debe riba e kuenta koriente. Segun Silvania esaki por subi te mas ku mei bion na fin di aña. Banda di esaki e pais tin un debe públiko haltu.
For di siman pasá Kòrsou ta kumpli ku e kondishonnan pa un fiansa nobo di 168 mion Naf di Hulanda. Tokante esaki Knops a bisa djaluna pasá: ‘E ta mustra bon, pero nos ta warda un karta ainda di gobièrnu Pisas den kua ofishalmente ta menshoná ku e isla ta kumpli ku e kondishonnan pa kita 25 porshento di e kondishonnan laboral di minister i parlamentario’. Riba promé di yüli un reunion parlamentario a tuma lugá tokante esaki i Konseho di Minister tambe a komprometé su mes na e palabrashonnan.
Deliberashon
Pero banda di e 168 mion Naf ainda mester di mas sèn. Segun minister Silvania Kòrsou mester sòru pa esaki drenta di bèrdat. Tokante esaki ta deliberá aktualmente ku Hulanda. Segun gobièrnu di Kòrsou e negosiashonnan ta venturoso. Knops mes a bai un tiki mas leu djaluna pasá: El a mustra ‘positivo i optimista’ i ta ferwagt ku lo alkansá un resultado positivo rápidamente.


text:
ORANJESTAD (AAN): Segun resumen di diamars 3 persona a recupera y un total di 18 caso nobo di COVID-19 a keda registra di cual 2 ta no-residente.
E cifranan aki ta representa un 'Positivity rate' bou di residentenan di 8%.
E cantidad di casonan activo di COVID-19 ta 166 y cantidad di fayecidonan relaciona cu COVID-19 ta na 170.
Datonan ta ilustra casonan nobo di COVID cu un average semanal di 15 caso pa dia y un averahe di 'positivity rate' semanal di 11% pa dia.
Actualmente na Aruba tin 18 persona interna debi na COVID di cual den ICU tin 6 persona, riba piso general tin 12 persona y na Colombia tin actualmente 18 persona den Cuido Intensivo.
Crisis Team a raporta cu tin un total di 88.410 persona vacuna na Aruba.


text:
Handsanitizer falsu riba merkado
Mirando e skarsedat ku ta reina en kombinashon ku e gran demanda pa handsanitizer, algun komersiante a kuminsá bende un meskla di entre otro gèl pa kabei ku remover komo ‘handsanitizer’. E produkto aki a keda enkontrá na Wow Cosmetics situá den Colombusstraat den Punda i na Beurs Minimarket. E produkto ta keda bendé den bòter chikí sin label ariba. Ministerio di Desaroyo Ekonomiko ta na altura di e situashon aki i MEO a konfiská e bòternan aki tambe durante kòntròl na un Minimarket.
Sea alerta na momentu di kumpra produktonan pa higiena pa prevenshon di COVID-19.
KOMPARTI E NOTISIA AKI VIA / Share the news
Like this:
Like Loading...
Related


text:
Aliansa kontra Violensha Doméstiko I abusu di mucha mes kos ku aña pasá ta organisá e aña aki atrobe un kurso pa boluntario
Written by Khalil Guribaldi on 18 February, 2021
Aliansa kontra Violensha Doméstiko I abusu di mucha mes kos ku aña pasá ta organisá e aña aki atrobe un kurso pa boluntario ku ke yuda Aliansa den e trabou di yudansa na víktima nan i nan famia. E trabou soshal aki ta keda hasí según un sierto método i un sierto regla di trabou. Si bo ta interesá den duna un man, bo por registrá bo mes via di organishon Bos di Hubentut serka serka Diliene Francisca òf Anisha Hansen na telefòn 4622442.Aliansa ta organisá un anochi di informashon tokante e trabou ku e tim ta hasi i tambe ta duna informashon tokante e kurso. Na final di e anochi e partisipante por disidí ku e ke partisipá na e kurso òf no. E anochi di informashon lo tuma lugá dia 22 di februari 18:00 na ofisina di Bos di Hubentut. E kurso ta partí den 7 seshon di 7 anochi di 2 ora kada biaha di 18:00 pa 20:00 di anochi. E kurso mes ta kuminsá dia 3 di mart pa 18:00.E trabou di un boluntario ta un servisio ku e persona ta duna na su komunidat. Na mes momento e ta un enseñansa tambe pa e bolutario tokante su komunidat i sientífikamente a keda pruebá ku e trabou ta yuda e boluntario tantu riba tereno di su salú mental i salú físiko.


text:
Lider di partido POR Alan Howell ta cumpli un biaha mas cu nos deportistanan
Lider di partido POR, Alan Howell semper tin atencion special pa deporte. Cada biaha cu e por a yuda pa logra haci cambionanpa miho, el a haci tur su esfuersonan pa logre. Awo cu el a asumiliderasgo di partido POR, e atencion aki a continua.
Mayornan y deportistanan di team di Sv Brazil a acerca Howell pa por duna un man cu e veld di bala cu tabata falta atencion, nan a solicit ana Alan pa trece un solucion. “Mesora mi a activami team y e mision ta cumpli. Mayornan, e muchanan y e federecion di Brazil a keda contento!”, Alan Howell a duna di conoce.


text:
CONMEMORACION 1 AÑA DI COVID NA ARUBA
Diasabra 13 di maart 2021, ta un aña desde Covid 19 a drenta nos pais. Gobierno di Aruba pa recorda e impacto cu e tawata tin riba nos pais, a conmemora esaki den un ceremonia y programa special dedica specialmente na esnan cu a perde e bataya cu Covid deseando nan famianan forsa cu e perdida di nan ser keri. Prome Minister Evelyn Wever-Croes dilanti di Bestuurskantoor a duna un discurso hopi emocional enfatisando primordialmente e solidarismo y sosten di nos pueblo cu otro.
“Un aña pasa, na e momentonan aki, nos tabata den incertidumbre y preocupacion grandi. Nos a caba di constata dos caso di Corona Virus na Aruba y nos mester a comunica esaki na comunidad. Desde e momento ey pa awe, nos bida a cambia. Plannan cu nos tabata tin pa su mayan, of e luna despues, tur mester a wordo para, sin sa ki dia nan lo continua.
Den e siguiente dos simannan, Mester a tuma decisionnan dificil den bienestar di comunidad, y nos mester tawata sigur cu comunidad por a compronde e decisionnan tambe. Pa prome biaha den historiua di nos pais cu nos a cera fronteranan pa evita mas importacion di e virus. E ultimo vuelo comercial tawata un KLM dia 26 di maart, y despues cu e avion ey a lanta vuelo, nos pais a keda cu un silencio, tristesa y incetridumbre kico ta bay pasa.
Mesora tambe mester a limita movecion di persona riba nos pais, pa evita cu e virus ta sigui plama mucho lihe. Nos a cera scolnan, nos a introduci toque de queda y shelter in place. Medidanan cu nos ningun tawata custuma cu ne, y a tarda pa tur hende ahusta.
Nos bida a cambia di un dia pa otro.
Bunita tabata di mira con famianan tabata pasa mas tempo cu otro, paden den cas. Nos a uni como pais, den solidarismo, y a pone mas atencion na esnan cu mester mas atencion. Hiba un sopi pa e bisinja cu ta biba su so, y ta sinti solitario. Traha un te di moringa y hiba pa un tanta grandi. haci un yamada di telefon na e omo grandi, cu bo no a tende di dje pa hopi tempo.
Nos mester a restringi bishitanan na casnan di cuido cerca nos grandinan pa nan propio proteccion, pero a traves di tablets cu nos a percura pa tur cas di cuido haya, nan por a sigui den contacto.
Na e momento aki 1 di cada 5 persona na Aruba ta depende di pakete di cuminda di Crus Cora y Fundacion Pa nos Comunidad. Y ta realmente hopi bunita pa mira boluntarionan ta yuda e famianan aki.
Berdad nos tabata memey di crisis, cu hopi preocupacion y hopi reto, pero esey no a stroba nos di pensa riba otronan tambe, otronan cu tabata tin mas mester cu nos.
Bunita tambe tabata con mas di 125 profesionalnan a bin hunto pa traha riba un Masterplan di recuperacion economico, boluntariamente. Y e masterplan aki, Reposicionando rumbo di nos pais, ta e guia pa saca nos di e crisis.
Bunta tambe tabata pa mira con den Reino nos a uni, y haya e ayudo financiero cu nos tawata tin mester. Y locual realmente ta hopi bunita ta e gratitud di nos comunidad pa e sosten financiero cu Gobierno a duna; Subsidio di salario; Fase; Sosten na empresa mediano y chikito.
Mi a ricibi na oficina siman pasa un señora, su number di carinjo ta Maria, y e kier a bin conta mi con e pandemia a afecta e y su famia. Maria ta mama soltera, cu 3 yiu, tur tres ta bay scol. Maria ta traha den sector hotelero. E insiguridad ora frontera a cera, cu muchanan na cas pasobra no tabata tin scol, hotel a anuncia cu mester retira personal, El a bay riba Fase e prome luna y el a cay atras cu pago di huur, awa y coriente.
E siguiente luna e por a bay riba subsidio di salario y maske cu ta 60% di su salario e tawata cobra, e tawata y ta ainda eternamente agradesido pa e subsidio ey. Danki na e Fase y despues subsidio di salario, e por a mantene su cas, y yega na areglo pa paga su cuenta di awa y coriente. Maria kier a expresa su gratitude personalmente. Y manera Maria, tin 11.650 persona cu aña pasa a haya Fase, y 25 mil persona cu aña pasa a haya loonsubsidie.
Ta bunita ora – apesar cu cosnan ta dificil – hendenan ta demostra gratitud. Pasobra realmente nos tur tin hopi pa ta agreadecido. Irespecto kico por ta pasando den bo bida, wak rond, kere mi, semper, semper tin algo pa bo ta agradecido pe. Den e temporada nos dilanti, mas nos enfoca riba gratitud, mas nos lo logra.
Awe, un aña despues nos por bisa cu 3 factor a contribui na nos exito:
1. Nos tawata prepara pa atende cu e epidemia
2. Nos strategia di test agresivo
3. E decisionnan cu nos a tuma den apenas dos siman di e crisis, pa frena e contagio
Te cu awe nos a haci 112.959 test na Aruba, di cual 35% ta nos residentenan y 65% ta nos turistanan. Total 8376 persona a test positivo, di cual 93% ta nos residentenan, y tin 270 caso activo ainda. Nos a mira e virus lanta cabes pa di tres biaha, y mes ferviente cu e dos prome biahanan, nos ta bringando e di 3 ola awor tambe.
Lamentablemente te cu awe tin 78 persona cu a fayece cu Covid, di cual 1 so ta no residente y 77 ta nos ciudadanonan. Y esaki ta e parti di mas mas duro di e pandemia aki. Esaki ta locual nos kier evita mas tanto cu ta posibel. E edad average di esnan cu a fayece ta 74, y e gran mayoria di esnan cu a fayece cu Covid tabata tin otro problemanan di salud, problema di curason, presion, sobrepeso, diabetes, rion. Y p’esey nos mester cuida e grupo aki mas cu tur. Esaki ta e grupo na riesgo, pa cuminsa pa e edad, y si riba dje e persona tin un di e problemanan di salud cu mi a menciona, e riesgo ta bira mas grandi. nos por protege nan awor miho, pasobra awor tin e vacuna. Si nos por protege nan, nos tur por ta mas trankil.
Awe, un aña despues, nos ta mira atras cu hopi gratitud pa tur esnan cu a pone nan bida na peliger pa otronan, nos frontliners, den cuido, den orden publico, den sector di turismo. Danki di curason pa boso trabou duro, incansabel y cu Dios bendiciona boso pa sigui cu e trabou grandi cu boso tin. Un palabra di gratitud tambe pa tur nos profesionalnan,especialmente den e area medico, y di e Crisisteam di Gobierno, cu a yuda nos ta bon prepara pa tuma decisionnan necesario.
Y awe nos ta para dilanti oportunidadnan nobo. Nos ta den e crisis ainda, den e pandemia ainda, pero nos tin pespectiva. E vacuna tey, e prome batch di 11 mil a caba den menos di dos siman, danki na nos ekipo di profesionalnan prepara y dedica.E di dos batch a yega dia 9 di maart y casi 1000 persona a wordo vacuna caba cu e di dos dosis.
Como 30 mil persona a registra caba pa wordo vacuna, y lo haya nan turno aki dos siman ora e siguiente batch yega. Y asina nos lo percura pa yega un grado halto di vacunacion. Nos no ta obliga ningun hende di vacuna, e ta BO decision si bo ta vacuna of no. Pero e consecuencianan di no vacuna ta pa BO responsabilidad tambe.
Nos compromiso ta pa protege esnan vulnerable. Tur esnan riba 60 aña, y tur esnan bou di 60 aña cu tin problemanan serio di salud. Mas hende vacuna, mas lihe nos ta yega na e punto cu nos por flexibilisa.
Vacuna ta parti di e solucion, awor ainda e no ta e solucion. E solucion real awor ainda, ta pa nos sigui cuida. Sigui tene nos mes na regla. Sigui laba man frecuentemente, tene distancia, uza tapaboca, y esun principal: si bo tin un sintoma, keda paden, yama bo dokter, test. No sigui cana rond ta reparti e sintomanan, isola bo mes mesora, y warda e resultado di test.
Nos ta bringando un enemigo invisible, pero hopi hopi cruel. E ta un enemigo hopi poderoso, pero e arma pa bringe, ta den nos man, di cada un di nos. Ta e reglanan cu mi a caba di menciona, nan no ta dificil. Por fabor, ban sigui cuida nos mes, y nos famia pa asina Aruba por progresa. Nos ta haci esaki pasobra nos ta stima nos mes, nos ta stima nos famia, y nos ta stima Aruba. Cu Dios bendicona cada ciudadano di nos pais.


text:
Ex Prome Minister Nelson Oduber:
“Casi 1 biyon florin Mike Eman a haya cu e por a dispone di dje na final di 2009”
Si bo no sa kico a pasa e ultimo 34 añanan cu 10 gabinete lo siguiente. Mi persona a guia 4 gabinete di cual 3 completo y un casi 2 aña pero nunca nos a yega di pidi Hulanda placa. Nunca nos gobierno a haya un aanwijzing ni KB di Hulanda. Ningun ministro di nos gobierno a bay cera pa corupcion. Cu tabata tin cos cu por a bay mihor ta sigur. Cu tabata tin eror tambe ta humano.
Maneho financiero y garantianan
Awor ban papia di maneho financiero. E deficitnan tabata responsabel y cumpliendo cu normanan cu nos mes a pone. Si a fia placa tabata pa cosnan productivo y pa paga debenan cu nos a hereda. Ningun bes nos a yega di pasa un debe di mas cu 43% di nos GDP cu segun IMF ta responsabel y manehabel.
Nos a soluciona un di e problemanan mas grandi di nos historia cu tabata e problema di mas cu 400 miyon florin na debe, esta di e fracaso di e garantianan cu e aventura di e 3 hotelnan cu a keda ruina. Ora e banco di exportacion “Sace” a gana e caso den Corte na Hulanda nan a manda cobra e “back to back guarantee” cu Aruba su gobierno (Gabinete Henny Eman) a duna nan, unda a garantisa no solamente e banconan envolvi, pero Sace tambe! Nos a bay Italia sin ayudo alguno di Hulanda cu segun art. 29 di Statuut tabata co-responsabel pa e prestamonan y nos a logra baha e debe cu 110 miyon dollar y a bay di acuerdo pa paga cash 110 miyon dollar y paga e resto den 15 aña cu interes hopi abou. Te aña pasa nos a caba di paga e debenan aki.
Nos den nos gobiernonan hasta tabata tin mas cu un aña cu surplus, esta na 2003 y 2008. E deficitnan e temponan ey tabata responsabel y manehabel financieramente.
E situacion financiero na 2009
E debe tabata desde Status Aparte di varios gobierno di pasado 2.2 biyon florin cu tabata 43% di nos GDP. Cu otro palabra di cada florin 43 cen tabata bay pa paga debe!
Y con esnan cu a gana eleccion na 2009 a haya e situacion financiero? Nos a laga 34 miyon florin cash. Na e 3% BBO a trece 196 miyon florin. Tambe a obliga gobierno Hulandes duna nos parti di e placa di e hotel di Plant NV di benta di Marriott Hotel cu tabata 250 miyon florin plus e caso cu nos a cobra BBO for di Valero cu tabata 280 miyon florin cu nos a gana den Corte na Hulanda. Pues ora nos a bay di gobierno, Gabinete Eman por a goza na e 2 sumanan aki so 530 miyon florin! Tambe tabatin mas cu 190 miyon florin den FDA, esta e fondo di nos cu Hulanda hunto. Tabatin mas cu 10 miyon florin di ganashi di Banco Central. Bo por bisa casi 1 biyon florin Mike Eman a haya cu e por a dispone di dje, plus tabatin e proyectonan grandi manera Ritz Carlton plus varios otro proyectonan tanto di gobierno como di sector priva cla cu financiamento pa ehecuta.
Unda tur e placanan a bay y dicon mester a mas cu redobla e debe, unda di cada florin na 2017, 93 cen tabata bay pa paga debe so ta nan mester splica pueblo. Mi ta corda con nos hasta a laga e proyecto pa un HAVO/VWO pa Noord y becindario cu financiamento cla. Pero FDA cu Hulanda a bay di acuerdo pa enbes di e scol usa e placa cu prioridad robez pa e proyecto di embeyecimento di Caya Betico Croes cu rails, tram, klinkers y parkeermeters cu a costa nos casi 40 miyon florin. Proyecto cu a mata mas cu 100 establecimento den dicho caya. Cu bo por cuestiona ta oke, pero tin diferencia entre nos maneho y otronan. Un contribucion cu echonan y no cu storia fabrica!


text:
Riba e página aki bo por haña informashon kon Ministerio di Hustisia ta hinká den otro, ken ta e minister i kon pa yega na e produktonan ku nos ta brinda. Ministerio di Hustisia ta responsabel pa órden hudisial, mantenshon di lei, seguridat i órden públiko na Kòrsou. E balornan klave ta: Transparensha, responsabilidat, kalidat, inklusividat, integridat, konfiabilidat, durabilidat i koperashon.
E Ministerio di Hustisia aktual pa Kòrsou ta dirigí primeramente riba:
Desaroyá maneho;
Konsipiá legislashon hudisial;
Kontribuí na kalidat di funshonamentu den e kadena hudisial;
Sòru pa seguridat, órden i trankilidat den komunidat di Kòrsou tantudi e siudadanonan komo di tur persona ku ta temporalmente na Kòrsou.


text:
Freewinds:
SCOLNAN PUBLICO TA UNI CU E MINISTERIO DI BOLUNTARIO DI FREEWINDS DEN E BATAYA FRONTAL CONTRA COVID-19.
Pa un victoria absoluto contra e pandemia di Covid-19 y pa hasiAruba e lugar mas sigur na mundo, mester di un esfuerzo conhunto. Scolnan ta e grupo mas reciente cu a uni cu e equipo di Freewinds den e batalla contra Covid-19. Algún di nan concierge Ta haya entrenamento di e Ministerio di Boluntario di Freewinds con ta desinfecta un edificio completo usando D7 of Decon 7, e agente di mas eficiente pa mata virus y bacteria riba cualquier mercado.
Scolnan publico tin miles di studiante y staff moviendo den nanedificio riba dianan di scol. Cu e cantidad di persona moviendo den e edificio ta di suma importancia pa mantene un posibelexposición na Covid-19 na lo mas mínimo.
Un di e miho manera pa hasi esaki ta pa desinfecta henter e área regularmente combina cu un régimen estricto di pasa paña riba superficie y articulonan hopi usa den diferente área cu un desinfectante efectivo.
E posibilidad di tin un desinfectante efectivo manera D7 pa e procedura di desinfecta ta un gran bentaha . E conciergenan di scolnan publico a wordo entrena den e diferente uso di D7 panan por provee areanan desinfecta caminda nos stuidientenanpor sigi nan estudio sin mas interupcion.
Recientemente e prome entrenamento den uso di D7 pa e Departamento di Scolnan Publico, tawata e conciergenan di Abraham de Veer school, Colegio Xander Boogaerts,ColegioSan Nicolas, Scol Practico pa Ofishi,Scol Básico Kudawecha y Scol Básico Washington. E staff tawata hopi excita y entusiasma pa e training. Nan ta realisa e importancia di desinfecta y c unan ta bai traha cu un producto cu cual nan por crea un ambiente mas sigur, pues un scol bon desinfecta. Nan sa cu nan ta wordoarma cu material y entrenamiento c unan mester cu, actualmente, ta un parti importante di nan trabou.
Sr. Johnny Tromp. Cu ta un administrador financiero den e oficina di Scolnan Publico a bisa lo siguiente:” Nos kier a expresa palabranan di gratitud na Freewinds, pa tur e ayudo cuboso a brinda y ta brindando na nos scolnan durante e pandemia di Covid-19. Specialmente nos ta gradici e “Identidad di Bon Samaritano” di Freewinds, caminda no solamente a yuda padesinfecta y duna recomendacionanan higiénico pa nos scolnan, gratuitamente, pero tambe a ofrece pa entrena nos concierge di scol den e habilidadnan esencial di desinfecta nos edificionan di scol.”
“Dor di hasi esaki nos lo ta auto suficiente y nos por desinfecta nos scolnan continuamente, cu después di tempo lo garantiza scolnan limpi y higienicopa nos studiantenan, maestronan y emp[leadonan. Danki pa ta ayudante y maestronan tremendo”
Pa asistencia di e Ministerio di Boluntario di Freewinds padesinfecta bo lugar, of pa ricibi un seminario di prevención of un training con pa desinfecta bo lugar di trabou of bo cas, por favor contact susan.lora@freewinds.org of na signal +1-727-8104 of na cel 297 747-1613.
Pa haya información con bo por proteha bo mes y otronan,conbo por mantene bo cas y bo lugar di trabou sigur bishita e Howto Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas


text:
Ta conoci cu bebe dimas koffie por tin su consecuencianan negativo, por ehempel crea un dependencia fisico of produci stress pa bo curason. Pero bo tabata sa cu koffie lo por ta bon pa bo salud?
Koffie ta un di e bebidanan mas popular na mundo. Hopi ta esnan cu no por cuminsa nan dia sin bebe un koffie den mainta of durante dia di trabou. Na varios pais hasta ta custumber pa bebe koffie despues di come cuminda cayente.
Dos estudio nobo ta conclui cu bebe koffie regularmente por conduci na un bida mas largo. Un di e estudionan a sigui mas di 52.000 persona, na dies pais Europeo. Esaki ta e estudio mas grandi cu a yega di wordo haci tocante koffie y bida. E resultado ta mustra cu personanan cu bebe tres of mas koffie pa dia tin un riesgo mas chikito di morto cu persona cu no ta bebe koffie.
Specificamente, investigadornan a conclui cu bebe koffie tin un relacion inverso cu malesa di higra, suicidio entre hende homber, cancer entre hende muhe y tambe malesa di digestion y circulatorio.
E otro estudio a enfoca riba populacionnan cu no ta di etnicidad blanco. Despues di a investiga mas di 185.000 Americano di color scur, Americano Indian, Hawaiiano, Americano Japones, Latino y tambe blanco, a conclui cu koffie ta prolonga bida y cu etnicidad di un persona no ta haci un diferencia pa cu esaki.
A pesar cu e populacionnan tin diferente estilo di bida, diferente custumber culinario y riesgo, toch a mira un patrono similar entre e gruponan aki. Segun e estudio, personanan cu bebe koffie dos pa cuater biaha pa dia tin 18% menos riesgo di fatalidad compara cu personanan cu no ta haci esaki. Tambe, investigadornan a conclui cu consumo di koffie ta reduci e riesgo di mortalidad relata na malesa di curason, malesa celebrovascular, cancer, malesa respiratorio, diabetes y malesa di riƱon.
Pues e siguiente biaha cu nan ofrese'bo koffie na cas of trabou. Dal bay!


text:
Share this on WhatsApp
Na un of otro momento nos tur ta haya nos mes ta haci un of mas cos cu no ta contribui na e bienestar di nos relacion of hasta ta causa cu nos relacion ta bira toxico. Hopi tin di haber cu e manera cu nos ta comunica. Importante ta pa bira consciente y purba coregi mas hopi posibel. Esaki ta conta pa ambos persona den e relacion.
ACTITUD TOXICO #1: CRITICA BO PAREHA
Tin un diferencia entre reclama y critica bo pareha. Reclama ta enfoca ariba e comportacion di e pareha. E intencion di reclama, ta pa haci e pareha consciente cu cierto comportacion no ta wordo aprecia.
Tin un diferencia entre reclama y critica bo pareha.”
Por ehempel: ‘Mi a haya fastioso cu bo a yega laat sin avisa’mi cu bo lo bay tarda.’
E hecho cu bo pareha no a comporta su mes manera abo a spera, no ta haci’e un mal persona.
Critica bo pareha, den e mesun scenario, lo ta: ‘Nunca bo ta tene cuenta cu otro hende. Bo ta hopi egoista. Bo no a worry cu bo a laga’mi warda.’
Esaki obviamente ta un atake personal. Bo ta comunicando na un manera incorecto, pues bo no ta enfocando ariba e comportacion, bo intencion ta claramente pa ataca bo pareha como persona.
ACTITUD TOXICO #2: REBAHA BO PAREHA
Rebaha ta nifica falta respet na bo pareha. E por ta den hende – locual ta haci’e pio – of den priva. Ehempelnan ta uzo di sarcasmo, ridiculisa, yam’e pa cierto nombernan, of uza gestonan manera ‘eyerolling’, cu e intencion di lag’e sinti cu e ta bobo, kens of no tin balor.
Actitud asina ta tipico pa personanan cu tendencia narcista.”
Un ehempel di esaki: ‘ABO ta cansa? Bo ta na cas hender dia! No lubida ken ta trece pan ariba mesa den e cas aki. Corda si ami bay keha di ta cansa! Pfff!’
E actitud aki ta completamente fout y innecesario y ta bisa mas di bo mes como persona, cu di bo pareha. Actitud asina ta tipico pa personanan cu tendencia narcista.
ACTITUD TOXICO #3: TA DEFENSIVO CU BO PAREHA
Ta defensivo ta nifica, cu bo ta defende bo mes desproporcionalmente y hasta ora cu obviamente bo no tin razon.
Esaki por ta un reaccion ariba e hecho cu bo pareha hopi bes ta critica y/of rebaha’bo pero tambe por ta un sistema di defensa cu bo a desaroya durante bo infancia of adolescencia – na unda constantemente bo a sinti’bo ataca – y cu a bira parti di bo caracter.
Por ehempel, bo pareha ta puntra: ‘Bo a corda yama disculpa nos pa no por bay e fiesta awe nochi?’
Bo sa cu boso a palabra cu abo lo yama, pero bo a lubida di hac’'e.
E contesta defensivo lo ta: ‘Bo ta kere mi no tin nada di haci henter dia? Bo sa masha bon con druk mi ta! Dicon abo mes no por a yama?’
E contesta corecto lo ta: ‘Berdad nos a palabra esey, pero mi tawata hopi druk awe y mi a lubida. Mi ta bay yama nan awor.’
Semper lo tin momentonan cu bo lo hayabo den necesidad pa defende bo mes, pero ta bon pa distingui ora tin of no tin motibo.
ACTITUD TOXICO # 4: DUNA BO PAREHA ‘THE SILENT TREATMENT’
Esaki ta nifica ignora bo pareha a proposito, door di haci como si fuera bo ta demasiado ocupa cu otro cosnan, cu e intencion di blokia comunicacion.
Esaki por pasa na momento cu bo ta demasiado fada of rabia pa por tin un combersacion racional cu bo pareha. E por ta un reaccion ariba e hecho cu bo pareha ta critica, reclama of ta defensivo constantemente y abo a cansa di esaki. Pero tambe por ta, cu abo ta un persona cu generalmente ta prefera di evita confrontacion y ta demostra bo malcontento door di no papia cu bo pareha.
Ora cu bo ta sinti asina, duna bo mes un pauze y bisa bo pareha. Por ehempel: ‘Mi ta mucho disgusta pa papia awor. Mas laat nos ta papia.’
Bisando esaki, bo ta laga e cos fria un rato, mientras toch bo ta mantene e canal di comunicacion habri.
Tuma mas o menos un ora di tempo pa bay haci algo cu bo gusta, y despues bin bek y continua na unda boso a keda. Papia trankilamente y abiertamente y keda na e topico y expresa cu detayes con bo ta sinti al respecto.
Comunicacion en realidad ta algo hopi simpel.”
Comunicacion en realidad ta algo hopi simpel. Ta nos como ser humano ta haci’e mustra dificil.
Tuma tempo pa reflexiona ariba bo manera di comunica, y haci cambio na unda ta necesario, pa un miho relacion.
Desiree Swaen ta un Coach profesional certifica, specialisa den bida, relacion, sexualidad, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
For di trempan diabierna atardi Aruba Entertainment Center a yena cu fanaticada, amigonan, famia y publico carnavalesco di e 8 candidatanan pa e gran anochi di Elecion di e di 42 Reina Infantil y 54 Reina Hubenil di Aruba su Carnaval.
Un anochi yen di color, fantasia y un ambiente sin fin. Cada un di e candidatanan a sa di presenta nan speechnan yen di mensahe bunita y carnavalesco, hopi bon presenta. Publico presente por a gosa di shownan yen di creatividad y energia sin fin.
Infantil
Pa Carnaval 63 a keda eligi Reina Infantil 42Evah Ras representandoTOB. 1st runner up ta Amalia Pimienta representando Kids Champagne, SETAR Queen of MAS ta Evah Ras TOB, Premio L’oreal Kids a bai pa EvahRas TOB, Best Costume EvahRas TOB, Best Show ta Amalia Pimienta Kids Champagne, Best Speech EvahRas TOB, Popular Queen Amalia Pimienta,
Hubenil
Den categoria Hubenil, a keda eligi Reina Hubenil Ileyna de Cuba representando Champagne Carnival Group, 1st Runner up ta Maria Acosta representando Juliana School/Dushi Carnival Group , 2nd Runner Up ta Mandy Sanchez representando TOB, Setar Youth Queen of MAS ta Ileyna de Cuba Champagne Carnival Group,L’oreal Best Make-up a bai pa Maria Acosta Juliana School/Dushi Carnival Group, Best Costume paIleyna de Cuba Champagne Carnival Group, Best Show a bai pa Maria Acosta Juliana School/Dushi Carnival Group, Best Speech Hubenil Ileyna de Cuba Champagne Carnival Group,Popular Queen ta Maria Acosta Juliana School/Dushi Carnival Group.
SMAC ta manda un pabien grandi pa nos Reina Infantil y Hubenil Evah y Ileyna! Tambe na tur Reina candidata pa nan participacion y nan aporte na nos Carnaval. Ta gradici tur radio y prensa pa cubri e evento, voluntarionan y publico carnavalesco cu a sa di haci e anochi aki mas grandi y bunita ainda.


text:
Oranjestad – Diabierna anochi laat un maestro ta haya un sorpresa amargo, momento cu ela bay subi su vehiculo.
E maestro aki diabierna a bay disfruta di e actividad caminda un radio stacion a cuminsa su temporada di pasco na linear park.
Mas laat ela bay subi su auto, tur cos tawata mustra ok. Pero dado momento lo a nota cu su yabinan importante y su laptop di skol no tey mas.
E momento eynan e maestro a bin realisa cu un of mas persona lo a horta den su auto.
Mes ora a bay warda di polis y a entrega un keho di kiko a pase.
E auto aki tawata staciona altura di e edificio di A.T.A .
Segun ela splica, ta mustra cu lo por tin un artfecto no ta sigur kiko, cu lo por habri e autonan y sin kizas cu e alarma bay on.
Un caso hopi fastioso.
Pesey ela comparti e incidente lamentabel aki cu nos y pa tur hende sea alerto.
Pues awor kizas ni alarma lo por stop e criminalnan, cu tambe ta keda inova pa burla e sistemanan di seguridad.
E Laptop aki a wordo horta for di e auto, si bo tin cualkier informacion por contact warda di polis na Playa.


text:
Historia
Cas Sjabururi a wordo funda na 1988. E edificio tabata existi caba. Zuster Philothea tambe tabata hasi uzo di e edificio aki como un Pasadia. Despues nos Fundacion a cumpra e edificio y asina Cas Sjabururi a bin existi. Cas Sjabururi ta un Cas pa Reemplasa Famia. Semper tabata tin den mente traha riba un proyecto pa “Begeleid zelfstandig Wonen”. Den añanan `90/`91 a traha un maneho di vivienda. Pues diferente forma di vivienda cu kier a realisa e projecto “Begeleid Zelfstandig wonen”. For di añanan `90, e gobierno cu tabata na mando, a bin cu un plan di registracion pa e comunidad cu tin necesidad pa haya un cas. Ex – Director Arturo Werleman, a bay registra tur e habitantenan cu tabata riba lista di espera. E meta di Cas Sjabururi antes tabata: “Duna calidad di cuido pa 12 adulto mas grandi cu 21 aña.” Awendia e meta di Cas Sjabururi ta: “Duna calidad di cuido pa 12 adulto di 18 aña bay ariba te cu 65 aña.” E regla aki a bin na vigor desde aña `90.
Metanan
Cas Sjabururi tin como meta guia pedagogico y guia den cuido pa asina desaroya of mantene e independencia di su habitantenan. E intencion di Cas Sjabururi ta pa duna cuido y ayudo individualmente na e habitante. Cas Sjabururi kier logra esaki door di brinda e habitantenan un ambiente structural na unda nan por sigui desaroya nan mes segun nan capacidad. Pa por tin un mihor bista riba tur e metanan cu tin pa cu e habitantenan, ta wordu traha cu “Plan di Guia”. Na aña 2002 a construi dos apartamento riba e tereno di Sjabururi pa e proyecto “Begeleid zelfstandig wonen“. E proyecto tin como meta train e habitantenan cu tin e posibilidad di sigui desaroya pa nan mes biba independiente cu e ayudo necesario. E meta final di e proyecto ta pa e habitante biba independiente na su propio cas den un bario. Nuebe habitante a logra di biba riba nan mes caba. E personal di Cas Sjabururi ta sigui duna nan e ayudo necesario y ta sigui train nan segun nan capacidad. Si e habitante no tin e capacidad pa sigui siña e ora ta sigui stimula e abilidad cu tin ainda.
Habitantenan:
E habitantenan di cas Sjabururi ta personanan cu tin limitacion intelectual y door di diferente motibo nan no por biba mas na cas. E edad di e habitantenan ta varia. Esaki ta18 bay ariba. Durante e siman e habitantenan ta bishita e pasadia pa adulto Briyo di Solo y centro di entrenamento Man na Obra of ta participa den e proceso laboral. E personal di Cas Sjabururi ta sigui duna nan e ayudo necesario y ta sigui train nan segun nan capacidad. Si e habitante no tin e capacidad pa sigui siña e ora ta sigui stimula e abilidad cu tin ainda.
Programa diario
Mescos cu den tur famia, e habitante tin tarea di cas. Tambe ta ofrece na un ambiente ameno y nan tin chens pa diverti nan mes pafor di cas. Durante e siman nan tin diferente actividad. Dialuna y diamars nan ta train Badminton y Bolas y diaranson nan ta bay Zumba. Riba diasabra nan ta train rema. E actividadnan di e otro dianan ta wordu organisa door di e lidernan na warda. Un otro meta principal di e cas ta e integracion di e habitantenan den e comunidad Arubano. Tur aña tin campamento of nan tin nan dianan recreativo pafor di e cas. Ta e intencion pa mantene mas tanto cu ta posibel contacto estrecho cu e famia. P’esey e habitantenan, unda cu ta posibel, ta bishita famia den weekend of den vakantie.
Cas Sjabururi kier logra
- Cu e habitantenan haya oportunidad pa por tuma decision riba nan mesun bida personal y riba nan bida social.
- Integracion y participacion den e comunidad Arubano.
- Pa e habitante haya oportunidad di sigui desaroya nan mes segun nan capacidad y por uza nan abilidad den e proceso laboral.
- Mantene relacion cu famia, amigonan y conocirnan
Personal di Cas Sjabururi ta consisti di:
- 1 Hefe di departamento
- 6 Lider di grupo
- 2 Trahador domestico (part-time)
- 1 Kokki (part-time)
Cas Sjabururi
Tel: +297 522-7841
+297 522-7864 (despues di 4or)
Fax: +297 522-7850
E-mail: cas.sjabururi@svga.aw


text:
Milo Martes, candidato riba lista di POR ta considera cu e splicacion pa loke ta flexibilisacion di pensioen ta uno cu pueblo mester haya y esaki ta wordo haci durante bishitanan na cas, barionan, diferente encuentro y tambe a traves di medionan di comunicacion y social.
Diferente instancia local y internacional a confirma na nos cu por flexibilisa pensioen na Aruba.
Tin dos manera cu bo por baha for di un trapi, un di nan ta stap pa stap y e otro ta jump.
Flexibilisacion di pensioen den nos caso lo ta un sistema flexibel y transparante y no gaña cu nos lo elimina BBO di 3% y lo contrario a sosode e la bay na 3,5%.
Deeltijdspensioen ta existi caba na APFA, e no ta nada nobo y esaki a trece beneficionan pa tanto gobierno como pa e ambtenaar.
- Laga nos clarifica lider di fraccion di AVP y e wak un bes mas locual cu nan a firma den e pensioenoverleg definitieve versie punto 4 d di e bilateraal akkoord tussen de regering en de vakbonden in de ( semi ) publieke sector .
- locual cu e pensionado ta merece despues di a contribui añanan largo na e caha di gobierno y SVB ta un splicacion di kico tabata e motibo pa a regala of e schenking di 60 miyon na gobierno di Aruba for di un di e fondonan di SVB y tambe un reaccion riba e resumen di e aandachtspunten rapport Financieel Beheer cu ta bisa lo siguiente:
“Resumerend komt het er op neer dat het Arubaanse parlament de regering niet slecht een kwijtschelding heeft verleend van ruim Afl. 60 miljoen, maar van meer dan Afl. 500 miljoen ( Afl. 60 miljoen + Afl. 350 miljoen + 120 miljoen = Afl. 534 miljoen ) Dit bedrag is gedurende 30 jaar status Aparte (en enkele jaren daarvóór ) vrijwel geheel opgebouw uit premies van Arubaanse werknemers , waarbij werkgevers m.b.t. de ZW en OW ontzien werden. Het komt er dus op neer dat de politieke toezeggingen van de twee grootste politieke pertijen volledig werden gefinancierd via de premies van de werknemers terwijl de kosten van dit debacle rechtstreeks gevolgen heeft ( gehad ) voor de verhoging van de pensioengerechtigde leeftijden de pensioenuitkeringen op de langere termijn”.
Un di e regalonan na e gobierno actual ta e suma di Afl. 60 miyon cu SVB a regala of “ schenk” na e gobierno , caminda cu nos pensionadonan por a haya un aumento hopi mas halto cu e 25 florin pa luna, esaki ta merece un splicacion.
Cu POR den gobierno lo bin cu beneficionan fiscal y lo coregi locual cu a bay robes pa cu e pensionadonan.


text:
WILLEMSTAD – Awe e 142 trahadónan di klínika Taams ofisialmente ta sin tin trabou. Pa largu tempu ekspektativanan falsu a keda lanta bou di e trahadónan, unda a indiká ku lo a tene un ronda di solisitut pa e departamentu di rontgen i laboratorio. “Trahadónan ta hopi tristu i ta un bèrgwensa kiko gobièrnu a hasí ku e trahadónan”, Earl Esseboom èks direktor médiko di Taams a splika.
Te ku 25 di yüni ainda tabata reina rumornan ku hospital Advent lo a hasí un ronda di solisitut bou di e trahadónan. Pero ora sindikato CBV a komuniká via email ku direktora di Advent, Cenaida Panneflek, esaki a indiká ku Advent a opta pa bai den un otro direkshon i no tuma niun trahadó.
“Nunka nan no a sinta ku nos pa papia over di e situashon di e trahadónan”, Johnsel Diaoen, presidente di CBV a deklará. “Sra. Panneflek a indiká ku ta e edifisionan so Advent a kumpra i no e maneho di e klínika. Ora nan kaba ku nan organisashon interno, nan lo hasí un ronda di solisitut habri, unda tur hende por solisitá”, ela splika.
No ta konosé ki dia e ronda akí lo tuma lugá i mientras tantu e trahadónan lo ta sin trabou. Tampoko no ta konosí kiko lo ta e maneho di Advent lo ta pa e lokalidat i por lo pronto e portanan di e klínika lo keda sera.
Outor Deya Mensche